qundao/data-zh-poetry huggingface dataset:
驻伊犁大臣阿桂等奏报二麦大熟因用杜甫送高三十五书记诗韵首句恰与崆峒小麦熟同体遂用全章韵纪事然彼当季世而黩武不已宜诗人之刺今则遇绥丰于耆定之时亦反其意云尔
作者：弘历
朝代：清
体裁：古风

伊犁二麦熟，久矣旋王师。少留更番戍，屯田俾勤为。厄鲁固尔札，庙火燄早飞。霍集占馘献，大安反侧儿。虽有幸灾者，即今奚游辞。默克逮西溟，无不詟国威。功成弗可弃，此语人尽知。归化回亦知，递觐瞻朝仪。卫拉乃无人，都护建阃麾。朝彦抡英材，百凡抒忠思。绿旗本习农，垦艺令乘时。索伦善骑射，侦候戈壁涯。耕回挈眷迁，使无离别悲。人事庶云尽，天恩至亦随。屡丰既兆庆，功惟贤臣归。甫也即重生，何以为刺诗。
驻叶尔羌大臣新柱等奏报得雨诗以志慰
作者：弘历
朝代：清
体裁：七言律诗

自古天方艰致雨，今年还比去年优。频逢恺泽滋戈壁，乃觉微凉到火州。笑口于思歌乐利，缠头亚旅事锄耰。辟疆远益勤民远，慰在绥丰逮海陬。
驻喀什噶尔副都统保成奏擒获在逃之布鲁特燕起信至诗以志事
作者：弘历
朝代：清
体裁：古风

布鲁特亦回，羁縻原化外。虽有授官职，无过荣冠带。有阿其睦者，效力原称最。其弟通萨萨，庇弟为诬赖。保成发其事，命执不可贷。其子燕起逃，逐者反被害。保成惧事滋，调兵卫边界。么竖跳以去，未可张而大。设使大兵临，布鲁群惊骇。更不成事体，亟命反军旆。惟令檄别部，遮执乘机会。兹别部之比，名叶尔铁拜。率领三千兵，遮执报一介。外域抒诚荩，重赏宁靳赉。数月所筹画，一旦底绩快。国威万里宣，持盈益悚戒。
驻喀什噶尔辨事参赞大臣护军统领明亮等奏获在逃之布鲁特燕起诗以志事
作者：弘历
朝代：清
体裁：古风

初获燕起者，其名叶尔铁。方将加重赏，无何报逸脱。其时尼敦子，名曰萨木萨。复有伯尔克，亦畏罪逃越。是为回界外，作衅之三孽。而其中燕起，鬼蜮最狡黠。于乙巳之冬，盗马曾来窃。以其在遐壤，不值进兵拨。今秋彼复至，伺隙恣诡谲。色勒部头人，库楚克掳获。叶尔羌大臣，寄信喀什噶。发兵邀去路，竟得生擒活。亦布鲁效力，重赏嘉勤劼。三孽去其最，边境应宁洁。台湾即内地，何乃猖蚁蠛。绿旗兵误事，蔓延致杌隉。兹特简重臣，勇将挈英烈。尽歼作逆渠，伫速捷音达。
驻喀喇河屯
作者：弘历
朝代：清
体裁：七言律诗

建置伊谁此黑城，兴桓旧迹究难明。即今埤堄无从觅，便是冈峦已遍耕。绿蔚良苗滋沃雨，黄蒸实栗喜新晴。山庄近矣明朝到，行馆依然且驻旌。
驻守东陵贝子弘谦等报雨诗以志事·其一
作者：弘历
朝代：清
体裁：七言绝句

临兹翼日山云起，未刻�䨕阵澍才。可惜随风驱过去，遂教开霁叹虚来。
驻守东陵贝子弘谦等报雨诗以志事·其二
作者：弘历
朝代：清
体裁：七言绝句

东陵今乃报沾透，左近都称遍润培。即是由斯飞往泽，慰遥惜迩益惭哉。
驻平原行馆即事
作者：弘历
朝代：清
体裁：七言律诗

绎幕由来张幕营，居然行馆看新成。且欣朴素无饰目，特便憩留有惬情。到以午前非甚远，驻将日继慢兼程。瓯香研净几馀暇，即事拈吟静赏并。
驻张三营行宫赐蒙古王公及随围人等宴赉作
作者：弘历
朝代：清
体裁：五言律诗

别馆开佳宴，列茵秩有伦。劳勤例行赐，逮下泽教均。谁曰瓯曾脱，端知秋似春。群欣称世仆，我则道嘉宾。
驻扎叶尔奇木大臣呈览所铸乾隆通宝至因用排次回部钱文诗韵纪事
作者：弘历
朝代：清
体裁：七言律诗

昨岁元戎奏定功，早筹鼓铸市廛通。即看大冶范镕就，仍属司农职掌同。宝是乾隆来自外，泉殊景德去由中。用权子母底其贡，载戢干戈省厥躬。
驻早
作者：弘历
朝代：清
体裁：五言律诗

吉行五十里，驻早众情娱。书笥随时有，驿函繁政无。身惟劳以逸，心与静而俱。毡室支窗咏，芸斋定岂殊。
驻栖霞行宫即事有咏
作者：弘历
朝代：清
体裁：五言律诗

于斯有宿因，心镜两无尘。树色自太古，山花又好春。壸中仰天镜，座底俯泉绅。一瞬十六载，今来忽七旬。
驻桐柏村行宫即事
作者：弘历
朝代：清
体裁：七言律诗

策马无尘土润街，行宫当面树围皆。到门展步原熟路，据榻憩躬有雅斋。幽韵鸟如歌奏管，芳春花似笑迎阶。循名设述导淮古，清口淤方系远怀。
驻毕香山静宜园即事
作者：弘历
朝代：清
体裁：七言律诗

祠瞻惠济过卢沟，咫尺香山驻跸驺。松色泉声原不改，今来昔往讶何遒。静宜如待七言赋，几暇拟成三日留。万景纷投奚碍尔，促吟拙速尽能酬。
驻永慕斋
作者：弘历
朝代：清
体裁：五言律诗

祇馀一岭隔，犹作九霄观。敢曰终身慕，明知万载安。巡檐忆昔景，听漏迟宵残。阶下涓涓水，写予泪不乾。
驻汤山行宫即事·其一
作者：弘历
朝代：清
体裁：五言律诗

于此得佳趣，于焉驻旅鞍。灵区自仙境，暖液辟秋寒。绿柳色如故，黄华芳未阑。研精书室静，天定信随安。
驻汤山行宫即事·其三
作者：弘历
朝代：清
体裁：五言律诗

晴影入庭深，池流引暗琴。雪花喷龙口，香穗发兰心。脉脉符仁义，溶溶镇酌斟。徘徊思浴德，讵止涤尘襟。
驻汤山行宫即事·其二
作者：弘历
朝代：清
体裁：五言律诗

天空皎日明，别院九秋清。坐久怀前岁，蒐还喜近京。劭农咨父老，询政觐公卿。得悉田多稼，因之一畅情。
驻浙江水营
作者：弘历
朝代：清
体裁：古风

江南水营屋三间，已谓不当心踖踧。浙江水营倍过之，点缀亭台及花木。争强长此竞安穷，今驻明发祇一宿。未曾预戒吾之过，实不思及此预督。将求吾喜喜何曾，益觉怦怦憎鞠恧。
驻浙江水营叠庚子旧作韵
作者：弘历
朝代：清
体裁：古风

庚子驻此心不怡，嫌其侈费意蹰踧。兹来实为仍旧贯，花则花而木则木。驻营咨政有馀暇，偶涉趣成归舫宿。侈费者本意营私，后亦廉知刑以督。然而用彼谁之过，至今自咎犹忸恧。
驻涿鹿行宫观灯火
作者：弘历
朝代：清
体裁：七言律诗

节度上元才两朝，排当烟景听群僚。共称墟里裹粮夕，况尚钱王买烛宵。一响千行燃火树，半空百道接星桥。团圞宝䨲腾东海，不负镫前奏六么。
驻烟郊行宫作
作者：弘历
朝代：清
体裁：古风

今朝程颇遥，过午乃税乘。传宣觐谒官，首问地方政。群称屡稔后，闾阎乐万姓。止止莫多言，吾惟益懋敬。
驻白云寺行馆作
作者：弘历
朝代：清
体裁：古风

何山弗出云，何云弗笼寺。而此独擅名，真足惬人意。行馆依碧岩，原是向年置。有峰亦有池，嫌他多点缀。白云应笑斯，千乘复万骑。
驻白云寺行馆作
作者：弘历
朝代：清
体裁：古风

台谷由旬路，吉行鲜忙事。适于其中间，旧有白云寺。边傍行馆在，亦久向年置。奚妨驻一宿，且便息从骑。云与寺常住，而我适重至。过去来现在，幻也胥名字。堂中坐金仙，首肯如是义。
驻盛京故宫有怀
作者：弘历
朝代：清
体裁：五言律诗

三临溯皇祖，几宿驻陪京。肯构励今笃，开基缅始营。百年孳富庶，万户畅宁盈。奉养殊前度，悽然一缱情。
驻盛京故宫有怀叠戊戌旧作韵
作者：弘历
朝代：清
体裁：五言律诗

规模俨天府，制度俪都京。此驻期五日，前来免百营。燕觞难重罢，乌哺怅增盈。东望颐和殿，如何置慕情。
驻良乡行宫叠旧作韵
作者：弘历
朝代：清
体裁：七言律诗

黄图古冀缅卢胥，尧以为心久愧诸。惟是敬诚凛无逸，庶几风俗复还初。时巡民瘼体毋怠，日侍慈颜乐有馀。讵可深宫怀宴息，圣人见说贵鹑居。
驻行营
作者：弘历
朝代：清
体裁：古风

今年猎场向迤东，崖口外即行营驻。晓凉群已换旃冠，背指离宫犹驿路。轻骢得得进围界，渐远村庄多野趣。四十八家率猎骑，櫜鞬供役咸来赴。牛牟驼�满谷中，乳饼马湩随意酤。厄鲁惊叹有如是，伊犁较此难言富。山庄几日陪宴赏，宫室衣冠非所谕。古来北部轻南朝，今日归新原胜故。我闻此语心为怡，延美孰非祖烈贻。共搢绅士议兵革，与介胄士谈书诗。以水投石昔所譬，枘凿弗入其奚疑。习劳绳武益勤恳，一家中外绵丕基。
驻行营作
作者：弘历
朝代：清
体裁：五言律诗

五台弗常幸，幸则驻行营。颇觉提携便，更饶淳朴情。春曦暄匪热，野景淑而清。雪后土膏润，豫游当省耕。
驻西宁副都统奎舒奏报进�廓尔喀兵行事宜诗以志慰
作者：弘历
朝代：清
体裁：古风

进兵由西宁，先声已徵吉。然以隆冬行，草枯雪过膝。未免跋涉艰，兼之山气逼。先是有烦言，胥恐行难必。予亦为之虑，率弗安晨夕。将军持意坚，辛苦所弗恤。蒙古普勤王，陆续济马力。积薪并积粪，以供炊粮食。更荷天之佑，多遇晴和日。山阴气湿寒，众役皆宁谧。险路安行过，近藏途已逸。奎舒具以报，额手感阴骘。曲直赖昭鉴，师出本以律。伫待捷音来，敬勤励宥密。
驻赵北口行宫即事
作者：弘历
朝代：清
体裁：古风

跋马雄县南，须臾长堤莅。行宫知已近，烟柳柔条肄。于迈指江南，江南消息递。渔村与蟹舍，近远坡陀寄。积雪冰铺仍，新水春生未。野老捧木盘，一双冰鲤置。还鲤命赉之，嘉此献芹意。
驻跸
作者：弘历
朝代：清
体裁：五言律诗

细雨朝仍洒，宣传清跸留。亦因恋佳境，何必急鸣驺。卓午旋开霁，乘凉畅盛游。山灵真解事，著我恣吟秋。
驻跸
作者：弘历
朝代：清
体裁：七言律诗

驻跸今番多昔日，高年宜适凊和温。路程辞陆川临舫，晓气微凉午更暄。颇有诗书伴几暇，何须亭榭学花园。虽然成事付不说，即境能无自讼言。
驻跸兴安绰罗斯台吉噶尔藏多尔济等来谒诗以纪事
作者：弘历
朝代：清
体裁：七言律诗

定远非劳一矢加，仰流鳞集不辞遐。乌孙归去新蒙号，觻得频来共拜嘉。开宴旋当赉黼黻，扈围先此赐骃騢。朝家狝狩应教预，慢拟长杨事大誇。
驻跸古泮池
作者：弘历
朝代：清
体裁：七言律诗

到来即谒大成殿，斋宿退临古泮池。瞻依一再心不足，躬行终始意犹怩。有水有亭都好在，曰松曰柏益森其。明当承祭亲释奠，八岁春秋逝者斯。
驻跸古泮池
作者：弘历
朝代：清
体裁：七言律诗

古池上小筑新宇，在泮真看此献功。本意告成孔夫子，旧踪忆始鲁僖公。干云古柏城头绿，过雨春花水面红。大吏何须谢草设，禹吾无间是卑宫。
驻跸古泮池
作者：弘历
朝代：清
体裁：古风

斯池即古泮，旧作曾详审。行馆向所驻，六载阅苒荏。容膝已为安，役目斯嫌甚。乔木与苍溪，匪新实旧品。明当举精禋，问夜那安寝。
驻跸古泮池
作者：弘历
朝代：清
体裁：五言律诗

此地非常地，新城即故城。馆仍今日驻，池是古时清。柏矗参天翠，花携入夏荣。献功久保定，虔巩凛持盈。
驻跸古泮池之作
作者：弘历
朝代：清
体裁：五言律诗

古泮城东在，鸣銮此日停。壁诗宛隔岁，庭柏只常青。自较毡庐爽，况看石沼渟。卑宫近思训，切切志遑宁。
驻跸古泮池叠丙子旧作韵
作者：弘历
朝代：清
体裁：七言律诗

本因旧迹室庐搆，讵是新勤土木功。子岁初临诗欠覈，午年重订论方公。依然柏树城头翠，岂藉花枝砌角红。信宿翻增尔许愧，虑人此后号行宫。
驻跸古泮池叠辛卯诗韵
作者：弘历
朝代：清
体裁：七言律诗

鲁颂明云在泮献，幸兹耆定敢称功。向评新地即故地，总属周公与鲁公。渴雨顿怜麦苗绿，婪春那喜药花红。明当执礼申殷悃，佳气西瞻拥庙宫。
驻跸吉林境望叩长白山
作者：弘历
朝代：清

吉林真吉林，长白郁嵚岑。作镇曾闻古，钟样亦匪今。邠岐经处远，云雾望中深。天作心常忆，明禋志倍钦。
驻跸吉林境望叩长白山
作者：弘历
朝代：清
体裁：五言律诗

吉林真吉林，长白郁嵚岑。作镇曾闻古，钟祥亦匪今。邠岐经处远，云雾望中深。天作心常忆，明禋志倍钦。
驻跸吉林将军署复得诗三首·其一
作者：弘历
朝代：清
体裁：七言律诗

霏微夜雨晓来轻，启跸油云倏忽生。几点秋霖刚过阵，满空皓日大开晴。地灵信是庥祥兆，人意都增悦豫情。天作高山景仰近，应歆切切继先诚。
驻跸吉林将军署复得诗三首·其三
作者：弘历
朝代：清
体裁：七言律诗

皇祖当年驻棨衙，迎銮父老尚能誇。讵无洒扫因将敬，所喜朴淳总不奢。木柱烟筒犹故俗，纸窗日影正新嘉。盆中更有仙家草，五叶朱旒茁四桠。
驻跸吉林将军署复得诗三首·其二
作者：弘历
朝代：清
体裁：七言律诗

星汉南来直北流，萦回漭沆卫神州。城临镜水沧烟上，地接屏山绿树头。辐辏闾阎市中日，往来舸舰织清秋。设教图入丹青画，应拟宣城谢氏楼。
驻跸喀喇河屯即事
作者：弘历
朝代：清
体裁：五言律诗

早行亦早驻，已半到行宫。未热先税驾，就阴都放骢。黍苗含露润，麦穗向阳烘。兆矣获犹远，望殷慰览中。
驻跸喀喇河屯行宫作
作者：弘历
朝代：清
体裁：五言律诗

暑气入秋澄，岚光依塞凝。岩宫骑马到，松牖望山凭。地迥市声远，岁和农务登。兴州沿革迹，文献有谁徵。
驻跸喀喇河屯行宫作
作者：弘历
朝代：清
体裁：七言律诗

香风禾黍拂行旌，按顿今朝驻黑城。万叠塞山惟北拱，一条滦水镇东征。松涛槛外飘音飒，萝雨岩前作点轻。羽扇罢摇心地爽，分明避暑报先声。
驻跸喀喇河屯行宫偶作
作者：弘历
朝代：清
体裁：七言律诗

昭邱结宇敞轩楹，赢得岚光四面并。花冒露开刚席展，山迎客到正秋清。雨霏绣壤禾添馥，风度单椒树有声。一路西成经快睹，得教岩馆暂怡情。
驻跸圣因行宫
作者：弘历
朝代：清
体裁：七言律诗

问俗重临明圣湖，白沙堤上果清殊。高峰南北呈双髻，行馆招提别一区。丽日和风春淡荡，花香鸟语物昭苏。民心乐处吾同乐，艳舞清歌亦底须。
驻跸天宁寺行宫三叠旧作韵
作者：弘历
朝代：清
体裁：七言律诗

旧有行宫古寺边，曰门曰径宿知便。观民仍复来斯日，题句分明识昔年。春景物华绘天宝，梅心柳眼入时妍。又何加富要惟教，即景思之祗憪然。
驻跸天宁寺行宫作
作者：弘历
朝代：清
体裁：七言律诗

别馆天宁古寺边，居停许就旧材便。虽然商力非民力，但觉今年胜昔年。墨斗砚山足遣逸，琪花瑶草底须妍。省方更切还淳意，不为怡然为怃然。
驻跸天宁寺行宫作·其一
作者：弘历
朝代：清
体裁：五言律诗

江浙豫游返，淮扬信宿留。景光及春尾，民物尚吴头。真树绝胜古，新轩那藉修。睪然思谢傅，千载镇风流。
驻跸天宁寺行宫作·其二
作者：弘历
朝代：清
体裁：五言律诗

去日梅才发，归时梅子青。流阴迅如此，行馆暂为停。静趣相酬荅，清机泯色形。花宫坐调御，万古自天宁。
驻跸天宁寺行宫再叠旧作韵
作者：弘历
朝代：清
体裁：七言律诗

梵寺天宁䢴水边，行宫右侧驻旌便。重来仍值仲春月，别去忽成十六年。柏树乔偏增古貌，梅花放不入时妍。轩斋依旧景非昔，东望为增意黯然。
驻跸天宁寺行宫叠旧作韵
作者：弘历
朝代：清
体裁：七言律诗

曲径相通向右边，了知行馆最清便。綪旌又驻仲春月，香扆何殊壬午年。嘉荫仍看乔柏峙，幽芳已有早梅妍。大观堂里披书坐，无逸当前意悚然。
驻跸姑苏
作者：弘历
朝代：清
体裁：七言律诗

牙樯春日驻姑苏，为问民风岂自娱。艳舞新歌翻觉闹，老扶幼挈喜相趋。周咨岁计云秋有，旋察官方道弊无。入耳信疑还各半，可诚万众庆恬愉。
驻跸安澜园再叠前韵六首·其一
作者：弘历
朝代：清
体裁：五言律诗

观海较前异，石塘贴近澜。州临因系舫，城入更乘鞍。熟路原相识，名园颇觉宽。就瞻任民便，雷动夹涂欢。
驻跸安澜园再叠前韵六首·其三
作者：弘历
朝代：清
体裁：五言律诗

安澜易旧名，重驻跸之清。御苑近传迹，海疆遥系情。来观自亲切，指示惭分明。行水缅神禹，惟云尽我诚。
驻跸安澜园再叠前韵六首·其二
作者：弘历
朝代：清
体裁：五言律诗

沙坍远北边，数岁为心悬。到此蒿增目，惭其言涌泉。急筹塘与堰，懒听管和弦。对景惟惕息，摛词那复妍。
驻跸安澜园再叠前韵六首·其五
作者：弘历
朝代：清
体裁：五言律诗

溪上三间阁，栖迟似昔年。非图燕寝适，颇觉犀尘捐。老栝诗中画，古梅静里娟。别来十六载，可不意为延。
驻跸安澜园再叠前韵六首·其六
作者：弘历
朝代：清
体裁：五言律诗

拂岸柳丝柔，出檐竹个脩。重来亦傥耳，昔事忆从头。南北涨坍屡，愁欣诗句留。即今值愁际，那得惬情游。
驻跸安澜园再叠前韵六首·其四
作者：弘历
朝代：清
体裁：五言律诗

石径虽诘曲，步来那用寻。无花不具野，有竹与之深。涧户开生面，泉绅振旧音。御书楼好在，垂露护韦针。
驻跸宣化府
作者：弘历
朝代：清
体裁：七言律诗

代北名都驻玉轮，深秋风伯早清尘。省方迤逦弦歌听，怀古寥萧府第湮。阙衮岂惟符宝卷，偾辕只为用江彬。回銮朔漠咨文献，见说燕然字未沦。
驻跸密云县行宫作·其一
作者：弘历
朝代：清
体裁：七言绝句

涂火遄程指热河，新藩嘉与锡恩波。吉称五十师三十，一日兼行倍半过。
驻跸密云县行宫作·其二
作者：弘历
朝代：清
体裁：七言绝句

行宫暖烛玉虫斟，列帐人寒念在心。经国远猷应尽悉，不然岂厌九重深。
驻跸库勒讷窝集口
作者：弘历
朝代：清
体裁：五言律诗

窝集夫何许，遥瞻已不凡。真堪称树海，乍可悟华严。紫翠纷閜砢，茏葱锁㟧岩。恰如望瀛渤，未饮早知咸。
驻跸开封示巡抚鄂容安
作者：弘历
朝代：清
体裁：古风

修祀回登封，展义临祥符。翠䍐今驻跸，雄城古建都。故迹徵文献，遗风考舆图。所愿濡教化，岂因限贤愚。惟此中州民，尚多淳朴徒。平康合正直，畴陈良非诬。
驻跸德州示山东大小吏三叠旧作韵
作者：弘历
朝代：清
体裁：七言律诗

瞥眼五年此重居，此来尤觉意慇予。小氛固未致滋蔓，实惠惟应戒饰虚。大法小廉胥勖若，寒衣饥食尚肫如。民间元气复乎否，将以邮程历验诸。
驻跸德州示山东大小吏再叠旧作韵
作者：弘历
朝代：清
体裁：七言律诗

德水行宫复憩居，赋诗言志尚听予。小廉大法勉敦实，守洁政勤戒涉虚。中稔应筹馀一矣，偏灾莫忘向隅如。入疆所重惟民事，举要其他可例诸。
驻跸德州示山东大小吏叠旧作韵
作者：弘历
朝代：清
体裁：七言律诗

东省斯惟首顿居，狩巡五载又临予。讵欣驻处閒庭廓，尚念灾馀比户虚。申命官箴宜恻尔，设云民感益惭如。十行频有恩纶沛，要在推行善体诸。
驻跸德州行宫
作者：弘历
朝代：清
体裁：七言律诗

行行疆界分齐赵，历历民情殊彼兹。彼叹昨秋潦为沴，兹欣终岁稔逢时。相通邻境听其运，弗致伤农慰自知。驻辇庭轩宛似旧，又因馀暇引清思。
驻跸德州行宫作
作者：弘历
朝代：清
体裁：七言律诗

行春南去三千里，问俗东来第一程。但得清尘尽表敬，岂期作室俨观成。星桥银树婪灯灿，火枣金芝应节荣。入夜肩舆不呵禁，为田久矣此民情。
驻跸德州行宫即事
作者：弘历
朝代：清
体裁：七言律诗

去由陆路归水路，发轫维舟总在兹。构筑行宫亦已久，休停清跸此惟时。黔黎葵向诚堪喜，江浙舆情率可知。室宇依然景非昔，每因把笔引悲思。
驻跸德州行宫叠庚子诗韵
作者：弘历
朝代：清
体裁：七言律诗

五岁一巡早一岁，入齐自赵首临兹。迎銮老幼纷如昔，莩甲风光正及时。石火流阴迅堪验，载舟惟水戒应知。畴咨事罢聊閒坐，温室东瞻不忍思。
驻跸怀柔县行宫作
作者：弘历
朝代：清
体裁：古风

辛巳于石槽，两日曾停跸。今岁似少差，一日启行辔。而昨徘徊间，甚觉弗畅志。躁缘渐长年，愁以多经事。返躬一体验，涵养殊欠粹。昨晚晴夜阴，侵晨大开霁。廿里非为遥，稍进犹胜退。归化兹驻旌，桥待前途备。按顿有行宫，圣尧具深意。
驻跸思贤村行馆题句
作者：弘历
朝代：清
体裁：七言律诗

汉家太傅有遗祠，行馆于旁朴且宜。两字思贤易新号，千秋稽古藉先资。閒庭不改风还月，欹案依然易与诗。一宿明当发清跸，已安容膝底多为。
驻跸新衙门行宫作
作者：弘历
朝代：清
体裁：七言律诗

小猎平原罢亦速，重来古屋憩犹便。盆花庭树自今日，逝水过驹已昔年。内圣外王均我责，脩身理世愧前贤。抚笺遣暇吟七字，付与虚斋傍旧篇。
驻跸新衙门行宫作
作者：弘历
朝代：清
体裁：五言律诗

行宫向平楚，驻跸颇称便。独坐斯几暇，相违忽四年。梅�新景物，风月旧诗篇。结习原思去，笑惟此未蠲。
驻跸方山
作者：弘历
朝代：清
体裁：七言律诗

济北名山驻玉符，欣于始遇畅清娱。梵宫高下罗诸岫，行殿朴淳别一区。容膝已安谓多矣，奇观何限讵穷乎。润州此去栖霞揽，吉甫均标十道图。
驻跸方山三叠前韵
作者：弘历
朝代：清
体裁：七言律诗

山两岩双似契符，不妨随处供巡娱。助休一例皆廑念，疆界何须定执区。行馆无过信宿耳，层岚有待咏歌乎。咏歌亦祇消几暇，察吏安民是本图。
驻跸方山作
作者：弘历
朝代：清
体裁：七言律诗

匼匝方山此五来，几间行馆称清陪。松无今古青还绿，泉有筑琴往复回。率欲题诗仍郑重，因艰佳句辄徘徊。于斯结习终难置，纪实抒怀戒逞材。
驻跸方山再叠前韵
作者：弘历
朝代：清
体裁：七言律诗

南北灵岩若合符，一般佛宇足遨娱。由来在此即言此，何必分区有定区。计里而行堪驻矣，辟斋以待岂宜乎。壁间相映朗公石，却是前巡手自图。
驻跸方山叠旧作韵
作者：弘历
朝代：清
体裁：七言律诗

谁向丹阳借宋符，佳谈一例助游娱。何须此是彼非论，不异水流山峙区。行馆数间堪驻耳，好峰几叠试登乎。前年已是携图去，今日居然身在图。
驻跸杨河作
作者：弘历
朝代：清
体裁：古风

久行望止顿，稍藉息劳肩。倘教过信宿，复惧迟归鞭。即如雨与旸，而人犹憾天。谁能无过望，与彼相周旋。
驻跸栖霞行宫作·其一
作者：弘历
朝代：清
体裁：五言律诗

建业路犹西，栖霞适可栖。声名冠白下，树木见萧齐。一宿诚多费，诸峰率入题。山房春雨足，颇望霁光䨑。
驻跸栖霞行宫作·其二
作者：弘历
朝代：清
体裁：五言律诗

面势延清瞩，林峦景未藏。流银响琴瑟，依绿抚琳琅。藻缋信何有，茅茨觉倍强。漫重举僧绍，傲志恐无当。
驻跸桃花寺叠丙申诗韵
作者：弘历
朝代：清
体裁：七言律诗

携子叩恩得禅来，六旬满似祖艰哉。射熊歼虎况如在，忆惠写悲回以才。虚牖凌空纱畅俯，流泉落涧石增培。丙申曾咏红旗至，盼捷犹然眉那开。
驻跸梅花亭因绘梅花小幅并纪以诗
作者：弘历
朝代：清
体裁：七言律诗

重吟赋句忆前贤，便是无花地亦仙。剩有亭名传故里，因教画意补东川。宛然疏影临清水，行矣明朝隐断烟。俯仰漫须怜往迹，风华尔许在诗编。
驻跸江宁三叠旧作韵
作者：弘历
朝代：清
体裁：七言律诗

重临白下古名区，讵祇游观清跸纡。因以兴亡吊吴国，终当形势逊燕都。江河入画神俱秀，草木当春意转苏。万姓随銮纷左右，恫瘝欢悦与之俱。
驻跸江宁作
作者：弘历
朝代：清
体裁：七言律诗

龙蟠虎踞古神区，展义观民六辔纡。讵彼迤南山水境，曰兹鉴夏帝王都。春前耕植群犹力，灾后廛阛气幸苏。解泽有何遍黎庶，怜他爱戴不谋俱。
驻跸江宁再叠旧作韵
作者：弘历
朝代：清
体裁：七言律诗

又历胥江与浙区，上游建业跸当纡。六朝文物于斯盛，南国提封莫此都。高下山川争画丽，芬菲草木贺春苏。对时曾未相孤负，恒有懋勤砚匣俱。
驻跸江宁叠旧作韵
作者：弘历
朝代：清
体裁：七言律诗

寰中可数建邦区，观胜应教翠跸纡。山带江襟诚剧地，家弦户诵久名都。上游虽逊关兮洛，偏处犹赢杭与苏。守以金汤终在德，每怀殷鉴敬惶俱。
驻跸江宁四叠旧韵
作者：弘历
朝代：清
体裁：七言律诗

一带长江南北区，古称天堑势萦纡。星文牛斗辉分野，地利淮扬巩护都。知建业曾传有赵，守钱塘那让其苏。行宫四日于斯驻，迹抚前朝敬畏俱。
驻跸汤泉行宫作
作者：弘历
朝代：清
体裁：五言律诗

春月宜巡跸，观耕行令便。非遥无�里，堪驻有温泉。浴德绎精义，濯清守妙诠。三年弹指顷，沼馆祇依然。
驻跸汤泉行宫作叠壬辰韵
作者：弘历
朝代：清
体裁：五言律诗

将欲田盘往，沼宫取路便。入门原熟径，出地有灵泉。沐浴日新德，精微时绎诠。复三寒暑易，驹隙讶匆然。
驻跸泉林三叠辛卯旧作韵
作者：弘历
朝代：清
体裁：七言律诗

谓当来此隔多年，三度春胡韵叠前。祇有悲心托吟句，更无閒兴契神诠。散怀画阅钱和董，过眼幻同云与烟。怅望一湾泗源水，濯人烦绪故泠然。
驻跸泉林即景
作者：弘历
朝代：清
体裁：七言律诗

一别泉林逮六年，林光泉韵景依前。如川正合祝慈寿，不舍还因仰圣诠。遍野麦苗待时雨，连村榆叶飏春烟。入门清挹溪桥水，顿觉心神为洒然。
驻跸泉林叠辛卯旧作韵
作者：弘历
朝代：清
体裁：七言律诗

底论卯岁及申年，最喜慈躬健胜前。林自依山标静体，泉非舍昼叶精诠。诗情伧父筇和屐，画意词臣云与烟。乔木恰闻鸠唤雨，我心先得所同然。
驻跸泉林叠辛卯韵
作者：弘历
朝代：清
体裁：七言律诗

辛卯至今十九年，流阴一瞬宛如前。是间忧乐纷多阅，不改泉林标静诠。泗水真源恒鲁地，春云欲出先轻烟。是予启沃心田处，对景依然意跃然。
驻跸泉林四叠辛卯旧作韵
作者：弘历
朝代：清
体裁：七言律诗

两卯忽过十四年，不堪往事忆乎前。望云祗有增悲绪，即境那能契静诠。饶我侍臣留笔墨，共他隐士伴云烟。设云叠韵增绮语，口过多哉然不然。
驻跸波罗河屯
作者：弘历
朝代：清
体裁：七言律诗

凉飔猎猎袅旌斿，乾鹊喧鸣霁景浮。塞外山川还似昔，谷中禾黍总登秋。离宫平楚依清赏，金令丰原事大蒐。鳞集名藩环道左，愧予何德此怀柔。
驻跸潭柘题所书心经及山水小景卷
作者：弘历
朝代：清
体裁：七言律诗

辛丑驻兹阅两年，重临仍以自西旋。竖横峰岭都好在，滴露研朱又偶然。一部心经示空色，半笺小景幻云烟。明朝命驾过东岭，付尔常参不二禅。
驻跸灵岩
作者：弘历
朝代：清
体裁：七言律诗

塔影遥瞻碧汉中，梵王宫侧旧离宫。观民展义因时切，石栈云林有路通。竹籁萧萧喧处静，梅花漠漠白边红。太湖万顷轩窗下，坐辨洞庭西与东。
驻跸灵岩三叠旧作韵
作者：弘历
朝代：清
体裁：七言律诗

三载流阴瞬息中，灵岩重礼梵王宫。高标穹塔依空住，右转行庐有径通。虚室还生今日白，春花又吐昔年红。凭栏最喜晴明望，绿蔚平畴吴苑东。
驻跸灵岩五叠旧作韵
作者：弘历
朝代：清
体裁：七言律诗

虎阜华山此据中，行斋久惭禹卑宫。到来左侧花龛谒，旋转右厢松径通。映座太湖一片碧，绕阶杂卉几丛红。何当望夕斯来憩，满月先瞻涌海东。
驻跸灵岩再叠旧作韵
作者：弘历
朝代：清
体裁：七言律诗

窣堵高标云表中，其旁了识有行宫。松阴羃谷盘桓上，磴道梯岩曲折通。卫士暂休仙跸护，山僧应笑禁门红。夜深底是前缘续，清磬一声隔院东。
驻跸灵岩叠旧作韵
作者：弘历
朝代：清
体裁：七言律诗

熟路明知步步中，穿松钟识出花宫。峰姿峭茜四邻接，塔影玲珑八面通。震泽远凭镜呈白，云窗小坐篆消红。静观何物名今昔，行漏依然丁复东。
驻跸灵岩四叠旧作韵
作者：弘历
朝代：清
体裁：七言律诗

十六春秋一瞬中，灵岩重驻昔行宫。瓣香梵宇先瞻谒，步辇云衢西转通。古树护门到春绿，閒花绕砌映曦红。晚来书室消清暇，钟韵悠扬恰在东。
驻跸百泉作·其一
作者：弘历
朝代：清
体裁：七言律诗

清跸来游卫水源，小加构筑俨林园。洛中名胜山川秀，秋杪风光松菊存。座俯沧池下鸥侣，阶含碧藓育桐孙。读书近溯周程旨，恰喜明窗暖日暾。
驻跸百泉作·其二
作者：弘历
朝代：清
体裁：七言律诗

半顷明湖绿竹围，卫诗风景尚依依。大珠小珠玉盘落，智乐仁乐逸兴飞。竿线不期鱼受钓，樊笼独惜鹤思归。巡檐更读前人句，却似韩陵可语稀。
驻跸盘山静寄山庄即事二律·其一
作者：弘历
朝代：清
体裁：七言律诗

蓟野风和晓日晴，欣看举趾利春耕。堵波已自凌云见，大岭仍教策马行。杏蕾微红随节候，松针恒翠识坚贞。无须冀霈祗须霁，今已前丁迥异情。
驻跸盘山静寄山庄即事二律·其二
作者：弘历
朝代：清
体裁：七言律诗

静者山庄复驻兹，寄乎前岁去如驰。峰姿泉韵自千古，暮揽朝吟又一时。然岂敢因懈勤政，却无妨亦每成诗。阅年事已纷多矣，静寄由来付不知。
驻跸盘山静寄山庄即事二首·其一
作者：弘历
朝代：清
体裁：七言律诗

蓟城卅里路非脩，山色佳哉见举头。矫意可云姑舍是，崇情况觉雅相投。不来又以两年计，小驻无过四日留。了识林泉待吟涉，正何碍与静为谋。
驻跸盘山静寄山庄即事二首·其二
作者：弘历
朝代：清
体裁：七言律诗

新志披看似旧脩，廿年游豫忆从头。敢忘民食祈年志，幸罢军书午夜投。不改松青还杏绛，正欣云去有山留。骋怀今岁应难畅，潦后农功切切谋。
驻跸盘山静寄山庄叠癸丑二律韵 其二 引胜轩八叠前韵
作者：弘历
朝代：清
体裁：古风

既云八叠然，斯则九章允。依依护轩者，古松及嫩笋。是谓忘年交，讵论形象准。三岁癸丑迁，田盘视无尽。抚斯合忘虑，其奈傥来引。
驻跸盘山静寄山庄叠癸丑二律韵·其一
作者：弘历
朝代：清
体裁：古风

图散闷怀来静寄，况逢春雨胜前春。却增望捷劳遥目，便卜农嘉那畅神。高上即真副前句，幽閒未得本兹人。�邪三路都逼近，露布腾章阅盼亲。青葱麰麦亚平田，禾黍堪耕早往年。快揽长途尘净壒，兼欣曲野水流川。山庄寄意松柏古，春景静非花柳妍。早晚即当捷一至，仍希三路信来连。
驻跸盘山静寄山庄得诗二律·其一
作者：弘历
朝代：清
体裁：七言律诗

四时无不宜之处，却最宜乎惟暮春。嫩暖轻寒称游目，新红旧绿总怡神。兹来仍是偷閒者，再至应为高上人。微笑崇称天子父，田畴恐未肯相亲。
驻跸盘山静寄山庄得诗二律·其二
作者：弘历
朝代：清
体裁：七言律诗

春仲甘膏屡被田，不孤耕省是今年。东来几宿青增亩，北落千盘白赴川。意会两言惟寄静，词成数什总捐妍。山光泉韵都依旧，所异庭松阴满连。
驻跸盘山静寄山庄得诗二首·其一
作者：弘历
朝代：清
体裁：七言律诗

乙己言旋意弗留，今来又阅二年周。陆游寓物山恒在，杜甫恬心水任流。题句长吟仍偶托，顾名两字谓相投。前番七宿兹五宿，尹老饶他笑置邮。
驻跸盘山静寄山庄得诗二首·其二
作者：弘历
朝代：清
体裁：七言律诗

麦陇青青遍野披，都缘腊雪渥根滋。出云适以看千障，望雨因之又一时。思忆前巡深企望，那能静寄益赍咨。英英卓午低峰岭，冀霈当春七字诗。
驻跸石槽行宫即景
作者：弘历
朝代：清
体裁：七言律诗

兰皋柳陌拥千庐，朴斲离宫一宿居。马识旌竿行意速，鸟窥窗户唤声徐。鼓车计里由旬近，盖树成阴半亩馀。岁岁秋蒐宁边已，绳先示后并殷予。
驻跸端村
作者：弘历
朝代：清
体裁：五言律诗

延釐台麓归，取便省南畿。仁祖恩今在，慈宁寿古稀。烟宫宜豫养，八政慎几微。猎舫沙汀集，聊将试水围。
驻跸竹坞·其一
作者：弘历
朝代：清
体裁：五言律诗

竹坞覃怀胜，清秋说六骖。筠篁突淇澳，风景似江南。引水村舂熟，垂林野实甘。惟应与休息，循吏孰庞参。
驻跸竹坞·其二
作者：弘历
朝代：清
体裁：五言律诗

盈耳闻萧籁，延睎舞翠虬。更无尘可避，惟与静为谋。疏间黄花放，澄临碧水流。毡庐移顿屡，是处占清幽。
驻跸翠云山房
作者：弘历
朝代：清
体裁：七言律诗

一区岩馆翠云间，至止春风磴道攀。蕙草恋骢迟过步，杏花迓客笑开颜。在斯信宿原当去，就此评量合号还。分付高斋记吾语，不还还处祗閒閒。
驻跸良乡行宫作
作者：弘历
朝代：清
体裁：七言律诗

青旂练吉指姑胥，元气凭看果复诸。五载狩巡方过一，三春景物恰临初。明窗温席清依永，昔日今时静赏馀。到处栖迟有行馆，两言惭愧是怀居。
驻跸苏州
作者：弘历
朝代：清
体裁：七言律诗

乘时展义玉銮巡，莅止吴城胥水滨。春色由来南国丽，民情较比昔年亲。纵看道左多欢忭，宁忘灾馀有窭贫。鲜盖藏还尚华饰，此邦要务在还淳。
驻跸苏州再叠旧韵
作者：弘历
朝代：清
体裁：七言律诗

试言底事重时巡，必在恩敷率土滨。到处继绳仰圣祖，行春追赏奉慈亲。迎銮不较晴还雨，赉老那分富与贫。信是民情大可见，由来十室有忠淳。
驻跸苏州叠旧作韵
作者：弘历
朝代：清
体裁：七言律诗

五载今来又一巡，胥江舟驻郡城滨。仄街按辔斥警跸，比屋迎銮共戴亲。外饰信堪称富庶，远隅自不乏饥贫。益祈岁事常绥稔，何患民风弗化淳。
驻跸行营
作者：弘历
朝代：清
体裁：五言律诗

跸启西巡路，顿临南向营。幔城遵旧制，帐殿适移行。多在春秋序，常联中外情。如云事安逸，岂似禁林清。
驻跸赵北口·其一
作者：弘历
朝代：清
体裁：七言律诗

月漾桥头驻翠旌，渚宫春水一篙生。禽围命罢今番猎，驿路虞延数日程。十斛尘遥去衣袂，万层漪倒上檐楹。凭轩聊寄沧浪意，妙理清机镜里呈。
驻跸赵北口·其二
作者：弘历
朝代：清
体裁：七言律诗

鱼梁蟹断学江乡，岸芷汀兰意向芳。暖日人家初试网，远风洲渚乱鸣榔。言能春鸟高低掠，机泯閒鸥自在翔。坐到昏黄得奇会，际天烟水远苍茫。
驻跸赵北口作·其一
作者：弘历
朝代：清
体裁：五言律诗

万柳跋长堤，江乡景重题。谁知今赵北，大似向杭西。鱼鸟悦人意，蘼芜惜马蹄。渚宫乘爽到，云水眄清凄。
驻跸赵北口作·其二
作者：弘历
朝代：清
体裁：五言律诗

往来三阅月，潇洒一凭窗。了识隙阴速，未能尘意降。风漪青草接，沙渚白鸥双。欸乃云汀外，渔舟唱晚腔。
驻跸赵北口即事杂咏·其一
作者：弘历
朝代：清
体裁：七言绝句

大堤回望见雄城，驻跸燕南赵北营。一宿已看分两国，尔时政令若为行。
驻跸赵北口即事杂咏·其一
作者：弘历
朝代：清
体裁：七言绝句

归义回瞻雉堞遥，春寒宿麦未抽苗。燕之南即赵之北，一县何当两国标。
驻跸赵北口即事杂咏·其三
作者：弘历
朝代：清
体裁：七言绝句

大堤南去无多子，门径烟宫早识诸。回忆当年问安处，黯然俯首祇欷歔。
驻跸赵北口即事杂咏·其三
作者：弘历
朝代：清
体裁：七言绝句

烟宫数宇可停骖，窗里淀池万顷涵。点笔今朝别有托，爱他消息递江南。
驻跸赵北口即事杂咏·其二
作者：弘历
朝代：清
体裁：七言绝句

新城迤北犹时驻，雄县以南久未经。十六春秋过瞬息，得教溪馆一宵停。
驻跸赵北口即事杂咏·其二
作者：弘历
朝代：清
体裁：七言绝句

春迟冰冻未全开，近水程途喜不埃。侍卫囊金例行赏，野翁依旧献鱼来。
驻跸赵北口即事杂咏·其五
作者：弘历
朝代：清
体裁：七言绝句

绞縳烟花庆上元，听之祈岁意犹存。番回便道胥当遣，今夕应教共沐恩。
驻跸赵北口即事杂咏·其五
作者：弘历
朝代：清
体裁：七言绝句

远浦连冰一片白，簇枝缀蕊万星红。十三桥畔韶光嫩，假藉春镫著意烘。
驻跸赵北口即事杂咏·其六
作者：弘历
朝代：清
体裁：七言绝句

夜深古月映虚斋，丽句雄词也罢排。消得片时托清赏，闹馀原以静为佳。
驻跸赵北口即事杂咏·其六
作者：弘历
朝代：清
体裁：七言绝句

春宵燕九例收镫，婪尾冰嬉试赏凭。闹罢夜深古月上，法王无尽示真乘。
驻跸赵北口即事杂咏·其四
作者：弘历
朝代：清
体裁：七言绝句

积葑围泥种麦图，未能一例禁西湖。勤耕岂不资民食，所虑因循占水区。
驻跸赵北口即事杂咏·其四
作者：弘历
朝代：清
体裁：七言绝句

蜃窗西望远犹宜，天水永曾额杜诗。拓致亭台翻碍眼，效勤却笑此何为。
驻跸避暑山庄
作者：弘历
朝代：清
体裁：七言律诗

仁祖当年兹避暑，今来避暑奉慈亲。敢图逸豫忘深虑，亦为柔怀恤远人。胜地秋临虽已屡，好山夏景讶初新。却思卅二年前事，圣日依然照此身。
驻跸避暑山庄作
作者：弘历
朝代：清
体裁：七言律诗

中外而今果一家，止戈奉朔迈流沙。两临先是曾施惠，大赉兹番永定遐。云馆桂芳秋正半，山田黍熟岁云嘉。勤民继武愿俱惬，惟日孜孜敬益加。
驻跸避暑山庄作
作者：弘历
朝代：清
体裁：七言律诗

山馆延缘驻翠旌，每来偏值素秋清。宜人山色看无厌，入画溪声听有情。间染丹枫出绿树，全教蛩语代蝉鸣。今年鹿信虞迟却，两日权停便拟行。
驻跸避暑山庄因成近体六韵
作者：弘历
朝代：清
体裁：五言排律

较猎临藩塞，行秋驻御庄。轩庭悬圣日，岩壑蔚龙光。思示诸儿法，欣承文母庆。沿途看宝穑，胜地息云骧。五字吟新句，千言咏旧章。触缘皆可乐，何事转神伤。
驻跸避暑山庄诗成近体
作者：弘历
朝代：清
体裁：七言律诗

仙馆金�莅葆旗，行秋驻辇恰相宜。会心即境真双美，得意微吟又一时。绕膝常欣承色笑，含饴每切忆恩私。边关内外西成近，有喜吾民许共知。
驻跸金山
作者：弘历
朝代：清
体裁：七言律诗

杨子乘波换綵�，定光遥见石排峰。吴头越角才经揽，浪静风恬幸每逢。万古东流目游恰，一时佳景兴飞重。往来屈指刚弥月，尔许青山两岸浓。
驻跸金山
作者：弘历
朝代：清
体裁：七言律诗

栖霞跋马莅江干，恰喜轻风不动澜。舟系石箄才过午，级攀雁堵略生寒。云来气接巫峡远，月涌轮高海峤宽。饶得苍岩泐新句，他年又作旧题看。
驻跸金山
作者：弘历
朝代：清
体裁：七言律诗

百里栖霞晓策骢，金山舟到日方中。又成回跸时临夏，每喜横江静戢风。气接鸿濛开远势，峰连杳霭入高空。精蓝宝带常留镇，那见苏公与印公。
驻跸金山作
作者：弘历
朝代：清
体裁：五言律诗

秣陵将问古，氐父暂浮江。雨不妨兼驿，风全静渡艭。水天凭几席，花鸟列轩窗。祇合蠲诸虑，谁云声色摐。
驻跸静宜园即事有作·其一
作者：弘历
朝代：清
体裁：七言律诗

巡津一路愁望雨，至苑翼朝始沐恩。继此两番频霈泽，共将六寸可耕原。香山略驻图舒志，即景仍虞诩泰言。都大毫釐分敬怠，惕乾惟是寸心存。
驻跸静宜园即事有作·其二
作者：弘历
朝代：清
体裁：七言律诗

青龙桥右过旗营，朝爽轻舆演迤行。冬麦回苏看渐长，夏禾争种已抽萌。不生尘土蹊途历，恰似画图山意迎。刚欲拈毫迟得句，畿南齐北顿遥萦。
驻跸静寄山庄
作者：弘历
朝代：清
体裁：七言律诗

就平白涧安舆驻，一宿先期西岭攀。今岁来临例前岁，秋山看觉异春山。自缘松石超群类，总引心神入静閒。却喜嫩暄称游豫，明朝岩馆迓慈颜。
驻跸静寄山庄
作者：弘历
朝代：清
体裁：七言律诗

旋舆路便访云关，别业依然松石间。太古由来自人世，花朝恰好度盘山。明亭暗窦聊云美，行揽居吟未可删。五日为期何太速，万几待理敢耽閒。
驻跸静寄山庄
作者：弘历
朝代：清
体裁：七言律诗

盘下层椒旷览纾，仙庄静寄称停居。翠浓松柏开云障，玉削峰峦出紫蕖。寒景宜人裁冬孟，山容别后又年馀。起吟应是此间最，蕴藉为佳姑且徐。
驻跸静寄山庄
作者：弘历
朝代：清
体裁：七言律诗

群峰叠背玉嵯峨，阅岁岩扉偶一过。明月清风无尽藏，奇松诡石此间多。村旁廪积觇农庆，几暇游观乐物和。扈跸词臣漫呈颂，矢音惟觉愧卷阿。
驻跸静寄山庄·其一
作者：弘历
朝代：清
体裁：七言律诗

翠䍐逶迤展谒还，便经静寄款云关。芳菲好趁三春景，刻削来看四面山。未敢居崇事游逸，聊因几暇畅跻攀。清宵暂得尘心静，物理民情酌此间。
驻跸静寄山庄·其一
作者：弘历
朝代：清
体裁：七言律诗

轣辘轻舆出蓟城，宜人山色面前迎。两年已阅能无意，三日为期此畅情。秀罨高峰见松石，润沾平野听阴晴。村民喜色跸途侧，同我欣逢绥屡成。
驻跸静寄山庄·其二
作者：弘历
朝代：清
体裁：七言律诗

不因日涉还成趣，却为山佳每朅来。棐几宿缘竹书展，胆瓶清供杏花开。能言春鸟呼名字，罨画林云自往回。天籁吹香如邓尉，谁能到此更思梅。
驻跸静寄山庄·其二
作者：弘历
朝代：清
体裁：七言律诗

旃旌未午至山庄，台馆高低画㡧张。何必天池思鸟道，从来地轴镇渔阳。泉声最是能蠲俗，花色由他且勒芳。静寄试看真面目，无形容表有归藏。
驻跸静寄山庄二律·其一
作者：弘历
朝代：清
体裁：七言律诗

名山与我有宿约，旋跸定当数日留。岚态松姿恰宜意，旧题新什检从头。军书幸免常问夜，活画还疑镇对秋。却是春工不相让，红红白白早迎眸。
驻跸静寄山庄二律·其二
作者：弘历
朝代：清
体裁：七言律诗

石墙高下护林园，几树杏花红映门。峰意总教含道秘，泉声那可厕人言。心知静好难耽静，耳厌喧嚣易引喧。无逸一篇还在手，为予职是牧元元。
驻跸静寄山庄作
作者：弘历
朝代：清
体裁：七言律诗

层峰暖烘小阳曦，绝胜田盘揽结宜。泉向冷中飞百道，山从老处露千姿。批风抹月几前度，深翠浓丹又此时。今岁登楼望有喜，连村纳稼总如茨。
驻跸静寄山庄作·其一
作者：弘历
朝代：清
体裁：七言律诗

过岭林宫驻玉銮，盘山雪景讶初看。柏松不改春前翠，枫桖还留秋后丹。已喜契神罨窗缋，略惭得句选岩刊。本图静意于斯寄，对此翻嗤欲静难。
驻跸静寄山庄作·其二
作者：弘历
朝代：清
体裁：七言律诗

轻寒韶景勒菲芳，此乃壶公善者机。谩诮驰烟由驿路，犹欣敛雾敞林扉。苍萦紫逻耐穷隐，淡抹浓妆尽入微。虽是依然心寄静，恐妨耽静即成非。
驻跸静寄山庄侍皇太后游览即景
作者：弘历
朝代：清
体裁：五言排律

较围回塞上，取道驻田盘。奉养多方谨，承欢千里安。山庄临静寄，秘殿足遐观。扶辇邀慈豫，称觞对寿峦。窗开峰罨翠，阶绕瀑淙寒。丰岁馀清暇，吾心此暂宽。
驻跸静寄山庄叠去岁韵
作者：弘历
朝代：清
体裁：七言律诗

园庄门设戒常关，辟达心殷宵旰间。正是芳春漫孤景，聊因清暇一游山。触怀默识趣偏永，即境拈吟例可删。踰月东巡廑问寝，较于五日更无閒。
驻跸静寄山庄因成二律一韵·其一
作者：弘历
朝代：清
体裁：七言律诗

驻由白涧莅山庄，避潦修治大岭长。既免已劳图众逸，微嫌身老累心强。千峰雨后濯秀嫩，万树风前发净芳。便每吟诗总因静，懋勤伺候笑他忙。
驻跸静寄山庄因成二律一韵·其二
作者：弘历
朝代：清
体裁：七言律诗

早年静寄以名庄，每此居之思义长。静者心身存那息，寄如岁月挽谁强。一时潇洒非耽乐，老景婆娑偶玩芳。松石无言还有意，笑予依旧万几忙。
驻跸香山静宜园作
作者：弘历
朝代：清
体裁：七言律诗

岭路行来消半刻，园墙遂与入西门。因思穷理贵挈要，何异游山在探源。两岁閒情原有蓄，一时佳景那无言。却因仍是承欢处，不觉双眸泪暗扪。
驻跸香山静宜园作
作者：弘历
朝代：清
体裁：七言律诗

过雨麦苗芃大田，轻舆绿野霭朝烟。以言农景心差慰，祗望军邮眼欲穿。散闷聊因驻五宿，惜阴顿已向三年。园成趣固非日涉，却对山光觉憪然。
驻跸香山静宜园作
作者：弘历
朝代：清
体裁：七言律诗

静宜一岁一回临，今岁静宜实惬心。绿野行来芃穑宝，苍岩到处散尘襟。春深花色争容放，山润泉声作响斟。虽是心怡对佳境，敢疏乾惕忘师箴。
驻防叶尔奇木大臣阿里衮等奏报诸回城于三月下旬得雨诗以志慰
作者：弘历
朝代：清
体裁：七言律诗

葱岭火州致艰雨，一犁天泽霈今春。灌田不藉穿渠力，利穑都欣缠首人。校尉方将设戊已，神农未始祷庚辛。遥遥万里祈年望，敢诩休徵益敬寅。
驻防辟展屯田大臣定长等奏进所穫麦万穗诗以纪事
作者：弘历
朝代：清
体裁：七言律诗

载戢西瀛已定功，戍耕伊始庆绥丰。夏收万穟先来进，秋熟千屯预报芃。实栗惟堪尝以彘，既安那更役如熊。开疆逾远心随远，总为祈年宵旴中。
驻陈氏安澜园即事杂咏六首·其一
作者：弘历
朝代：清
体裁：五言律诗

名园陈氏业，题额曰安澜。至止缘观海，居停暂解鞍。金堤筑筹固，沙渚涨希宽。总廑万民戚，非寻一己欢。
驻陈氏安澜园即事杂咏六首·其三
作者：弘历
朝代：清
体裁：五言律诗

隅园旧有名，岩壑窈而清。城市山林趣，春游花鸟情。溪堂擅东海，古树识前明。世守犹陈氏，休因拟奉诚。
驻陈氏安澜园即事杂咏六首·其二
作者：弘历
朝代：清
体裁：五言律诗

两世凤池边，高楼睿藻悬。渥恩赉耆硕，适性惬林泉。是日亭台景，春风角徵弦。观澜遂返驾，供帐漫求妍。
驻陈氏安澜园即事杂咏六首·其五
作者：弘历
朝代：清
体裁：五言律诗

元臣娱老地，内翰肯堂年。赌墅棋声罢，木天砖影捐。竹堂致潇洒，月阁揖清娟。信宿当回跸，池边坐少延。
驻陈氏安澜园即事杂咏六首·其六
作者：弘历
朝代：清
体裁：五言律诗

天朗惠风柔，临溪禊可脩。趣真如谷口，姓不让冈头。意以延清永，步因觅韵留。安澜祝同郡，宁为畅巡游。
驻陈氏安澜园即事杂咏六首·其四
作者：弘历
朝代：清
体裁：五言律诗

别业百年古，乔松径路寻。梅香闻不厌，竹静望偏深。瑞鹤舞清影，时禽歌好音。最佳泉石处，模帖玩悬针。
驻陈氏安澜园叠旧作即事杂咏六首韵·其一
作者：弘历
朝代：清
体裁：五言律诗

如杭第一要，筹奠海塘澜。水路便方舸，江城此税鞍。汐潮仍似旧，宵旰那能宽。增我因心惧，惭其载道欢。
驻陈氏安澜园叠旧作即事杂咏六首韵·其三
作者：弘历
朝代：清
体裁：五言律诗

盐官谁最名，陈氏世传清。讵以簪缨吓，惟敦孝友情。春朝寻胜重，圣藻赐褒明。来日尖山诣，祈庥尽我诚。
驻陈氏安澜园叠旧作即事杂咏六首韵·其二
作者：弘历
朝代：清
体裁：五言律诗

隅园城角边，新额与重悬。意在安江海，心非耽石泉。乔柯皆入画，好鸟自调弦。有暇诗言志，雕虫不尚妍。
驻陈氏安澜园叠旧作即事杂咏六首韵·其五
作者：弘历
朝代：清
体裁：五言律诗

园以梅称绝，盘根数百年。古风度迥别，时世态都捐。春入香惟净，月来影亦娟。閒吟将对写，消得意为延。
驻陈氏安澜园叠旧作即事杂咏六首韵·其六
作者：弘历
朝代：清
体裁：五言律诗

溪泛橹声柔，溪涯有竹修。獭时看伏翼，鱼并育槎头。似此真佳处，无过信宿留。观塘吾本意，讵可恣遨游。
驻陈氏安澜园叠旧作即事杂咏六首韵·其四
作者：弘历
朝代：清
体裁：五言律诗

书堂桥那畔，熟路宛知寻。既曲越延趣，惟幽不碍深。风翻花动影，泉出峡留音。古栝无荣谢，森森青玉针。
驻静寄山庄题句
作者：弘历
朝代：清
体裁：古风

蒇事别吉宫，纡跸驻仙境。寻幽藉散怀，即目聊探景。今年来两度，前度梦幻等。可以悟空空，何必犹耿耿。冬山露本色，雪瀑垂峭冷。谡谡闻松涛，万虑一以屏。属咏亦已多，兹游欲静领。
驻香山静宜园
作者：弘历
朝代：清
体裁：七言律诗

今春好雨两逢时，迩日微乾望继滋。散闷山西亦偶耳，缱愁河北那忘之。来因隔岁兴怀异，憩值小年与静宜。却是未能静宜我，试看泉石待吟词。
驻香山静宜园即事
作者：弘历
朝代：清
体裁：七言律诗

有泉有石有云岚，搆置还称入画堪。一岁无过来一度，斯欣未觉抵斯惭。林知夏到阴初密，花为春辞意尚婪。细雨轻阴尘不作，山蹊屧步惬幽耽。
驻香山静宜园有作
作者：弘历
朝代：清
体裁：七言律诗

山行迤逦至香山，隔畅春园廿里间。返跸问安宜及早，驻旌过午暂偷閒。虽然芳景还迟待，何必幽岩不可攀。况是诗篇需补足，个中拙速我犹闲。
驼峰歌
作者：弘历
朝代：清
体裁：古风

青山白云宜目骋，一峰遥见峙横岭。问之其名曰驼峰，昂首耸背还引领。有如此哉造物奇，以弗意匠匠肖之。谁能翠釜食单列，更鲜锦篇掞丽词。此地此名两相当，岳岳立向西南望。意有未忘用有殊，即今沙漠耕桑畅，我亦因之系于访。
驿章
作者：弘历
朝代：清
体裁：古风

中途驿章递，远自军营来。启箧急披视，既慰又廑怀。拔达山遵檄，兴兵阻逃回。阿尔浑楚哈，其岭高崔蒐。相持回少却，守齐那尔隈。厥路乃四通，萨嘛罕布孩。获否未可知，遁或投其侪。备悉报将军，回字头人差。将军正言斥，此语皆阻推。二竖数百众，如雉往投䍙。不以时即擒，巧语将谁诒。勒兵在汝境，为奉皇恩恢。虞惊汝老幼，再迟兵临哉。区画颇中綮，所惜少徘徊。马力实不进，亦弗深督责。缚献斯事毕，饮至凯宴开。设或更逸去，数月复延挨。迢迢万里外，机务亲筹裁。宁辞午夜劳，所期七德谐。
驿章
作者：弘历
朝代：清
体裁：古风

河督驰驿章，戄然心为悸。问知四百里，徐乃定惕意。却报得甘霖，谬称圣德致。过情不虞誉，所鄙素予志。况其得雨日，正值回猎际。迤南称其佳，在北愁其滞。设云颂所感，应谁当其罪。以水旱论政，从弗诿大吏。若以定贤否，讳灾应不啻。惟戒其讳灾，有灾勤赈济。尽心而已矣，示怀吟五字。
驿章至知京师亦望雨诗以志事
作者：弘历
朝代：清
体裁：七言律诗

昨对秋霖偶缱情，驿章今递自都城。一般荞菜原需泽，廿日风云太过晴。敢以黍禾穫为解，惟兹宵旰虑常萦。先忧后乐本吾分，终觉乐稀忧每盈。
驿致苏州所弆仿倪瓒狮子林图再题以句
作者：弘历
朝代：清
体裁：七言律诗

岂不狮林宛在兹，偶怀南卷驿观之。漫言是一已非一，应识离斯乃即斯。境里倪黄胥幻若，图中燕塞又纷其。题成仍付北风去，亲爱民情远系思。
驿致项子京所藏画卷四种弆之栴檀林之天籁书屋因成长歌纪事
作者：弘历
朝代：清
体裁：古风

栴檀林是古佛场，庄严弗事事净常。亦有书屋筑于傍，偶然名同昔子京。因思槜李称鉴藏，石渠多有其重装。四美具例董香光，亦检四种弆此堂。宋元各一明则双，云山烟树米襄阳。真伪疑之未甚详，元则吴镇四友良。眠云写自徐平江，江乡采莲图出唐。同珍为制檀屏方，项家旧物阅凡荆。至今散失半存亡，四卷何幸联丰城。天籁诚有水还乡，更欣佳话增山庄。
骆马湖
作者：弘历
朝代：清
体裁：五言律诗

当春资济运，行潦藉归川。实有关闾里，要惟慎节宣。桥横下口处，帆挂远天边。几度思长策，致艰利洳田。
骆马湖
作者：弘历
朝代：清
体裁：五言律诗

济运应于节，泄湖又在宣。节宣胥要矣，宵旰每廑焉。幸得大河复，早疏下口便。今过喜无事，永逸敢云然。
骆马湖
作者：弘历
朝代：清
体裁：五言律诗

济运输天庾，防霖安地行。相机资蓄泄，惟谨度亏盈。洲渚江乡趣，凫鸥春水情。六塘东达海，切切念民生。
骏马
作者：弘历
朝代：清
体裁：古风

骏马多意气，不与凡马侪。馺娑避尘壒，行空越崔嵬。夜玉装羁勒，秋金饰鞍台。伯乐不常有，谁识绝伦材。执鞭非其人，驹跳去不回。
骏骨歌题龚开真迹
作者：弘历
朝代：清
体裁：古风

翠岩荆楚倜傥人，命蹇适丁兵燹时。晨炊夕爨屡不继，错莫墨突无黔期。作马聊以供日给，法如篆籀出秦斯。逆旅荒寂乏几榻，伏儿背上粗成之。东郊瘦马见是卷，殑㱥支立骨倚皮。神气龙腾目电发，力甚矣惫意不羁。干惟画肉早见诮，求诸曹霸无前为。想其赋意乃自况，一写磊砢含馀悲。有如原宪贫非病，未遇武子癖且奇。伯仲连吟志珍重，后贤数辈留清词。江村读杜乃束手，而我抚卷别有思。天闲之马多无万，水饮刍秣圉人司。岂无诡衔并窃辔，筋埋肉胀日以滋。如此骏者困泥滓，畴则入告何由知。
骤雨
作者：弘历
朝代：清
体裁：古风

一抺油云忽布天，狞龙喷沫珠玉悬。何处移来三峡水，挂我假山之瀑泉。雨工矫首云中步，珠帘四下围朱鹭。高斋吟倚兴方绵，摩醯首罗不知数。
骤雨
作者：弘历
朝代：清
体裁：五言律诗

三日晴真畅，一时雨正宜。砰磅雷乍作，□雴澍旋随。驱暑全无际，施膏重有滋。须臾云去净，树朗夕阳枝。
骤雨
作者：弘历
朝代：清
体裁：古风

傍晚炽炎蒸，东北油云起。昨遣祷龙洞，鉴诚或锡祉。风催阵雨来，来速去亦驶。篷船落檐溜，势如不可止。旋止望索然，堤洼积寸水。奚救麰麦哉，徒压尘埃耳。彻夜阴弗霔，入辰大晴矣。小慰益增愁，摛毫愧抚纸。
骤雨
作者：弘历
朝代：清
体裁：古风

农谚最忌二日阴，晓旭朗辉万山翠。晴定已乎未敢必，时时骋望弗安意。过午族云西北生，雷声驱雨倏忽至。肩舆急急返山斋，竖洒横排恣霶霈。岩泉涧瀑喷配藜，仆从沾衣例有赐。须臾云散遂放晴，庶弗致霪害农事。但祈明朝大放晴，山阪仓箱或可冀。
骤雨
作者：弘历
朝代：清
体裁：古风

几簇油云吐远岭，片刻□□弥空迥。凉风吹散银竹脚，流汞喷珠祗俄顷。林峦忽讶万树藏，池塘雅称新荷打。□霈密洒不逾时，驱祝融威难复逞。山庄神运有若斯，九夏三秋观平等。
骤雨
作者：弘历
朝代：清
体裁：古风

午热弗可当，烦坐屡移床。片云生西北，倏到天中央。急点未洒风先来，阵云如墨雨云白皑皑。倒峡倾江不足拟，匉訇滂湃纷萦回。飒然爽气迫笋席，郁蒸炎剧安在哉。雨堕无所为，点笔裁新诗。黍高及稻下，勃长应无疑。云霁天光漏，我诗亦已就。东壁一弯悬綵虹，遥天剩几奇峰岫。
骤雨
作者：弘历
朝代：清
体裁：五言律诗

午热思凉雨，西南泄突云。大珠才喷洒，急阵遂翩纷。立挂檐齿瀑，忽藏峰面纹。渥沾仍快霁，宜稼特殷勤。
骤雨
作者：弘历
朝代：清
体裁：五言律诗

午热蒸成雨，倾盆瞥眼来。黑沈忽欲坠，白点自为催。掠岸眠杨柳，激池起漩洄。既沾晴乃好，天末盼云开。
骤雨
作者：弘历
朝代：清
体裁：古风

山云沾䨴挟雨来，始如处女后脱兔。恰值肩舆谷中行，倒峡倾㿽纷布濩。退实无当进或过，油伞支撑向前赴。制衣不漏莫如瓦，犹喜茂林作蔽护。须臾亦复归山斋，仆役淋湿例赏素。因思行军有若斯，迟疑万事率成误。
骤雨
作者：弘历
朝代：清
体裁：五言律诗

快晴逾十日，骤雨落千山。睫眼迷银竹，迎人竖玉湾。势雄林木偃，声壮涧波潺。片刻云收脚，涤然静且閒。
骤雨
作者：弘历
朝代：清
体裁：古风

敕几涖勤政，坐见云峰起。肤寸合崇朝，膏澍随霏瀰。不雨一滴艰，既雨万丝委。急洒复徐零，檐前顷刻耳。起槁荣更苏，解愁病良已。真称如意珠，无不满志矣。大惠在吾民，吾宁不为喜。喜虑不可亟，为君难若此。
骤雨
作者：弘历
朝代：清
体裁：五言律诗

族云傍晚聚，初夜骤霖披。滴溜喧群响，收晴祇半时。斯施欠优沛，昨祷又虚期。究我诚未格，所云惭不知。
骤雨
作者：弘历
朝代：清
体裁：古风

族云晻濭西山来，雨声未落先喧䝇。偏幡急□立□□，横排竖礴輷相催。是时轻舆问安回，兰衢倏积蹄涔皆。仆役跋涉湿裳履，瓦衣不漏谩致诙。塞山雨猎忆同此，此其小试何妨哉。比至御园霔亦止，溪堂坐则云脚开。驱炎乍送爽风飒，宜晴为庆三农佳。
骤雨
作者：弘历
朝代：清
体裁：古风

日日傍晚时，西南必云吐。丰隆催雨来，落脚弥空宇。横排复竖击，摩醯那能数。泽实沾大田，凉益湔烦暑。为时亦弗久，云散迷处所。孟秋即渐临，继此多晴好。
骤雨
作者：弘历
朝代：清
体裁：古风

昨夜雨未止，时小时或大。晴久知无妨，诚恐连阴作。今晓乃更骤，逮已势方挫。历申尚未霁，颇复愁无奈。筹农每畏事，殊觉心怯懦。然斯正合当，敢因生懈惰。
骤雨
作者：弘历
朝代：清
体裁：古风

朗霁已逾旬，蒸炎不可受。早田实宜旸，晚种才茁亩。未曾沐沃润，虑致勒长否。农家有常谈，艰初实利后。其然岂其然，或出慰我口。卓午族云起，快霔鸣雷吼。衣生凉似秋，砌积潦如缶。颇足濡稚苗，况已沾高柳。再霈当益佳，倏晴惜弗久。
骤雨
作者：弘历
朝代：清
体裁：古风

殢云忽迷南北峰，骤雨洗净峰头松。无颣珠倾万栲栳，有情画浴千芙蓉。溟濛紫碧幻晴晦，果然神妙符分龙。须臾返照树头挂，万涧琴音一律同。
骤雨
作者：弘历
朝代：清
体裁：古风

殢云拖雨来顷刻，长空黭黮如涂墨。湱然奔泻岷峡江，世界倏作白银色。眼前变幻真复奇，凉风不较徐徐吹。风犹畏强而凌弱，炎凉世态夫何疑。
骤雨
作者：弘历
朝代：清
体裁：古风

肩舆出岩斋，碧霄本晴朗。东北一片云，视之犹天壤。舆人知两来，沿谷速行往。汝速那如云，瞥眼雴�放。竖洒复横排，繁声及急响。叠溪陡岩间，落瀑纷漭沆。尽态与极妍，千变更万状。摩醯不知数，关仝安能仿。我伞犹湿衣，众岂免鞅掌。倏霁一事无，因教薄行赏。
骤雨
作者：弘历
朝代：清
体裁：古风

肩舆聊趁树阴行，一片云生挟飞雨。弗雷弗电落空丝，竖洒横排暗天宇。喜得溪亭数武间，坐以避霖小延伫。仆人所惜惟衣帽，而我所欣在禾黍。须臾捲去不留馀，林下风来凉尔许。
骤雨
作者：弘历
朝代：清
体裁：五言律诗

西北族云起，晚风骤雨来。庭炎顿湔涤，檐瀑已喧豗。扣砌易存水，纱厨不染埃。须臾夕阳露，未渥惜徘徊。
骤雨
作者：弘历
朝代：清
体裁：古风

西南闻殷雷，倏忽密云布。轻点开舟行，急阵中流遇。上下接霶霈，纵横恣布濩。浃旬晴酿炎，涤暑欣快澍。仆人虽湿衣，行赏例有素。
骤雨
作者：弘历
朝代：清
体裁：古风

西山乍作云，倏忽天中布。䃱磹引霹雳，□雨立时霔。既沾水积墀，分寸难计数。东南旋归海，皎日晴空露。首夏如季夏，是景诚稀遇。麦禾无不利，慰馀祗滋惧。
骤雨
作者：弘历
朝代：清
体裁：古风

西峰乍闻雷，东峰骤落雨。其势如建瓴，其迅突发弩。仙庄息辎重，谁赋渐石苦。却为偶游山，轻舆下岖峿。兰坡泥滑刺，骇汗愁内竖。急点翻凉风，十步九蹶跙。须臾千蹊壑，暴涨如湘浦。指挥就浅济，跋涉竟无阻。一劳静以泰，众逸歌还舞。傍晚霞捲晴，前事忘何所。
骤雨
作者：弘历
朝代：清
体裁：五言律诗

迩日熇烝甚，作霖乍系情。倏看云阵布，立见雨盆倾。坐席暑何往，凭窗爽顿生。片时空宇霁，高树夕阳明。
骤雨
作者：弘历
朝代：清
体裁：五言律诗

避热文津阁，油云起四山。欲先雨回者，却值众行间。竖洒横飞快，驱炎送爽还。湿衣原有赏，例也那能删。
骤雨
作者：弘历
朝代：清
体裁：七言律诗

阴晴屡易洒廉纤，伫泽徘徊愁转添。作解忽闻起西北，流膏倏见落榈檐。度时惜祗初申过，斸地欣才三寸沾。岂不慰思仍切望，无端露出远山尖。
骤雨
作者：弘历
朝代：清
体裁：古风

骤雨东南来，顷刻檐垂溜。咨政逾四刻，言中作止就。斸土二寸馀，仍复未深透。君臣同一惜，我益惭孔疚。油云时聚散，大霈祈天宥。
骤雨
作者：弘历
朝代：清
体裁：七言绝句

骤雨东来一片云，飞丝急点倏纷纷。驻舆小避思形状，斫阵如看万马群。
骤雨
作者：弘历
朝代：清
体裁：五言律诗

骤雨刚三刻，平田未一犁。久乾润亦好，再沛泽仍徯。差幸消尘壒，旋愁涣霁䨑。盻殷将渴望，欣戚在云霓。
骤雨
作者：弘历
朝代：清
体裁：古风

骤雨继以徐，入夜势未止。优沾不逾旬，续霈实称美。洒润已惬怀，清听复满耳。二麦早登秋，禾黍苗皆起。油油色泽浓，斯渥又堪喜。明当启行旌，展軨净尘滓。柔远筹永图，考农蔡近理。受宠宜若惊，勖人何况已。
骤雨
作者：弘历
朝代：清
体裁：七言绝句

骤雨飞来势莫止，片时返照霞光紫。不经意想尽风流，落笔千言有似此。
骤雨
作者：弘历
朝代：清
体裁：五言律诗

骤雨驱残暑，凭轩凉顿生。阵云才席布，急点遂盆倾。驼马逭病暍，菜荞滋茂荣。潮河明日渡，仍望即时晴。
骤雨二首·其一
作者：弘历
朝代：清
体裁：古风

渥雨将逮旬，怒长蔚黍禾。快晴正宜晅，伫待万宝歌。明知弗雨可，而我虑每过。时行或少靳，恐防秋霖多。午热今日剧，东南族云拖。瞬息落巨点，盆倾遂滂沱。水轩顿生凉，炎蒸涤无何。池荷及岸柳，上下接白波。谁能知其数，惟摩醯首罗。
骤雨二首·其二
作者：弘历
朝代：清
体裁：古风

望雨而即雨，盼晴而即晴。晴雨太如愿，益因儆惕生。不惟京畿然，奏书各省呈。甘肃旱数县，湖南潦数城。江浙微嫌过，然资种稻粳。其馀庆时若，率可望西成。幸此何脩遇，巩谦戒满盈。
骤雨度池塘
作者：弘历
朝代：清
体裁：古风

骤雨度池塘，烟光接水光。既优亦既渥，觉热顿觉凉。柳丝及苇叶，妙趣含苍茫。凭栏有馀兴，命舸泛潇湘。潇湘岂在迩，神会无彼此。忽忆麦报秋，久霖恋青矣。因之复望晴，曾无半日喜。
骤雨用题顾源喜雨图口号韵
作者：弘历
朝代：清
体裁：七言绝句

骤雨倏从西北来，倏晴仍惜未沾该。较优于晓望于夜，岂谓徒徵画兆哉。
高义园
作者：弘历
朝代：清
体裁：五言律诗

七百馀年地，天平尚范家。林泉宁彼爱，景概致予嘉。树即交让树，花为能忍花。舜之徒是矣，循路喜无差。
高义园
作者：弘历
朝代：清
体裁：五言律诗

山北天平路，名园久识吾。施田本创范，作记却因苏。桃柳畅春意，诗书供静娱。载咨由义者，莫负舜之徒。
高义园
作者：弘历
朝代：清
体裁：古风

磴道下灵岩，名园寻高义。霁烟敛寥阔，韶光鬯明媚。载过文正祠，默读义田记。春和对芷兰，复缅后乐志。白云千载心，名山五经笥。我自勤政人，流连未可恣。乾惕意弥廑，智仁怀偶寄。
高克恭云峦飞瀑用图问题者韵
作者：弘历
朝代：清
体裁：五言绝句

山云互环抱，若沉复若浮。楼上凭观者，人间第一流。
高克恭云横秀岭图
作者：弘历
朝代：清
体裁：五言律诗

回薄气蒸泽，淋漓润逼人。溪头觅津渡，云外见嶙峋。自是大家法，能传诗者神。小亭檐柱迥，借问待谁巡。
高克恭仿米云山
作者：弘历
朝代：清
体裁：七言绝句

以意求非以形貌，云山烟树指分明。是真悟得拈花旨，不向如来行处行。
高克恭山水
作者：弘历
朝代：清
体裁：五言律诗

山色将云态，若无若有中。神传吴白下，津逮米南宫。低树村连暗，回蹊路转通。卜居定谁氏，仿佛是韩终。
高克恭林壑高风
作者：弘历
朝代：清
体裁：七言绝句

树态峰姿湿润凝，危亭趺坐悟南能。轩轩漫道偏孤寂，太古林岚耐久朋。
高克恭青山半晴雨长卷歌
作者：弘历
朝代：清
体裁：古风

我曾轻舟直剪钱江水，因之越山秀色看迤逦。会稽茂林脩竹果无双，怀哉若耶溪畔云门寺。杜翁青鞋布袜真清豪，史公历穷五岳为雄遨。要当读书破万卷，此风千载之下何寥寥。尚书落笔不可当，吏隐喜得居钱塘。酒壶诗册日左右，大块变态呈方方。朝云黯淡入窗户，暮雨淅洒过河梁。雨晴云散远山出，忽看鸦背翻斜阳。隔岸师法参无尽，云林识语存其详。模糊二米此颇变，亦如富春浓冶，略殊烟雨之潇湘。诸公手眼各出长，前后倡和多佳章。江山本是旧游历，对之顿忘孰幻常。
高克恭青山白云图
作者：弘历
朝代：清
体裁：五言律诗

北宋雄浑有，四家率逸无。山容青镇润，云态白如铺。茅屋隐林下，板桥接路隅。南宫真脉在，割裂岂妨乎。
高其佩指头画虎
作者：弘历
朝代：清

铁岭老人阎李流，画不用笔用指头。纵横挥洒饶奇趣，晚年手法弥警遒。为吾染指画苍虎，气横幽壑寒飕飕。落墨伊始鸦雀避，着色欲罢豺狼愁。怒似苍鹰厉拳爪，炯然霹雳凝双眸。万里平川望无极，三株古柏拿龙虬。老人阅世如云浮，独于画法未肯休。此图赠我实手迹，笔绘还输第二筹。高堂昼静风生壁，却忆行围塞北秋。
高咏楼
作者：弘历
朝代：清
体裁：七言律诗

高楼苏迹久膻芗，今古风流翰墨场。八咏遥年符瘦沈，一时同气近欧阳。山堂返棹閒留憩，画阁开窗纳景光。却忆髯翁拟搁笔，似闻翁语正何妨。
高咏楼联
作者：弘历
朝代：清
体裁：联

山堂返棹留闲憩；画阁开窗纳景光。
高唐览古
作者：弘历
朝代：清
体裁：七言律诗

春风偶此经齐邑，行雨非关梦楚王。见说东方待金马，何如盻子守高唐。玲珑日影标穹塔，卫水波流簇远樯。为忆绵驹能变俗，深惭刑措让成康。
高宗纯皇帝御制乡饮酒礼乐章补笙诗六篇乾隆十年·南陔三章二章章六句一章八句
作者：弘历
朝代：清

我逝南陔，言陟其岵。昔我行役，瞻望有父。欲养无由，风木何补。我逝南陔，言陟其屺。今我行役，瞻望有母。母也倚闾，归则宁止。南陔有笋，箨实包之。孱孱孩提，孰喔咻之。慎尔温凊，洁尔旨肴。今尔不养，日月其慆。
高宗纯皇帝御制乡饮酒礼乐章补笙诗六篇乾隆十年·由仪四章二章章四句二章章二句
作者：弘历
朝代：清

在上曰天，在下曰地。君君臣臣，父父子子。在下曰地，在上曰天。父父子子，君君臣臣。由其仪矣，物则熙矣。仪其由矣，物则休矣。
高宗纯皇帝御制乡饮酒礼乐章补笙诗六篇乾隆十年·由庚四章章四句
作者：弘历
朝代：清

由庚便便，东西朔南。六符调燮，八风节宣。由庚容容，朔南西东。惟敬与勤，百王道同。由庚廓廓，东西南朔。先忧而忧，后乐而乐。由庚恢恢，朔南东西。皇极孰建，惟德之依。
高宗纯皇帝御制大雩乐章云汉诗八章乾隆七年
作者：弘历
朝代：清

瞻彼朱鸟，爰居实沈。协纪辨律，羽虫徵音。万物芸生，有壬有林。有事南郊，陟降维钦。瞻仰昊天，生物为心。维国有本，匪民伊何。维民有天，匪食则那。蝼蝈鸣矣，平秩南讹。我祀敢后，我乐维何。黾鼓渊渊，童舞娑娑。自古在昔，春郊夏雩。曰维龙见，田烛朝趋。盛礼既陈，神留以愉。雷师阗阗，飞廉衙衙。曰时雨旸，利我新畬。于穆穹宇，在郊之南。对越严恭，上帝是临。茧栗量币，用将悃忱。惴惴我躬，肃肃我心。六事自责，仰彼桑林。权舆粒食，实维后稷。百王承之，永奠邦极。惟予小子，临民无德。敢懈祈年，洁衷翼翼。命彼秩宗，古礼是式。古礼是式，值兹吉辰。玉磬金钟，大羹维醇。元衣八列，舞羽缤纷。既侑上帝，亦右从神。尚鉴我衷，锡我康年。惟天可感，曰惟诚恪。惟农可稔，曰惟力作。恃天慢人，弗刈弗获。尚勤农哉，服田孔乐。咨尔保介，庤乃钱镈。我礼既备，我诚已将。风马电车，旋驾九阊。山川出云，为霖泽滂。雨公及私，兴锄利氓。亿万斯年，农夫之庆。
高宗纯皇帝御制平定两金川凯歌三十章乾隆四十一年
作者：弘历
朝代：清

廿四中秋夜丑时，木兰营里递红旗。本来不寐问军报，孰谓今宵宛见之。七千里外路迢遥，向十余朝兹八朝。可识众心同一志，嘉哉行赏自宜昭。贼巢最是勒乌围，甲杂小连噶喇依。破竹势成应不日，速传捷信愿无违。行营半夜那来喧，却是红旗到叙门。五载勤劳同上下，鸿勋集总沐天恩。红镫一点引红旗，顷刻行营人尽知。旧部新藩同驾喜，古来报捷可如斯。成言原有付儿行，一见红旗即奏将。虽是慈心早知喜，更驰侍卫报山庄。一破贼巢飞骑驰，未遑详悉尽陈之。将军宣力应优赐，先示端儿加勉宜。前次受降惟戢斧，今番报捷乃犁庭。敬承天眷能无慰，未至武成心未宁。宵衣惟吾理合然，喜而不寐那能眠。乃知屐齿事诚有，较彼殊犹高下悬。三捷盼来一月间，此时军务正相关。执渠扫穴歌耆定，伫待郊台奏凯还。甲午桃花寺跸停，军书正此俯窗棂。幸哉今日仍凭处，绿柳中飞一点星。勒围报捷夜行营，重值上陵昼返程。一刻万人齐色喜，光明日月永销兵。三穴犹延一月余，六军奋勇岂饶渠。周遭火器炽攻处，早烂区区釜底鱼。旬余栈驿八朝至，一片红旗万马飞。来路群番喜且惧，国之庆也国之威。险恶山川靖枭獍，邪深机阱绝根株。从今番部都安堵，强食奸欺自此无。蚕丛绝险隐妖氛，百战功成古未闻。鼜鼓冬冬声凯献，羌儿稽首送将军。坚碉林立万重山，破险冲锋历尽艰。奏绩都资军将力，红旗一道入桃关。姜维征处号维州，艳羡戎人谣语留。今日勒围为内地，无忧城果是无忧。盼捷经冬复入春，垂成偏觉意廑频。今宵料得方安枕，明告慎哉用武人。流离此日巢穴倾，耆定从兹可罢兵。歌凯莫教容易听，五年功幸一朝成。郑台仍是此郊台，何幸重修盛事来。漫谓数年经契阔，精神注似日相陪。勋臣率拜列灵旗，军士鸣螺赫武仪。乐奏铙歌行抱见，诘戎家法万年垂。己巳班师本受降，庚辰郊劳典鸿厖。放牛归马予素志，凯献何期此见双。准部回城定五年，金川小寇亦如前。嘉予将士久敌忾，不觉对之增恻焉。地险加之众志坚，林碉步步战而前。小于昔事难过倍，慰意恒因意？然。凿穴而居避火器，终于面缚出蕃城。贪生蝼蚁固如此，聚族将焚语岂诚。倏经于役五春秋，栈道崎岖似坦邮。夹路花红复柳绿，阿谁致悔觅封侯。脱却戎衣换吉衣，龙章示奖特恩稀。同心戮力还抡最，便解天闲赐六飞。兵洗金川永不波，潢池跋扈竟如何。良乡近远多黎庶，欢喜都来听凯歌。
高宗纯皇帝御制平定两金川凯歌三十章乾隆四十一年·其一
作者：弘历
朝代：清
体裁：七言绝句

廿四中秋夜丑时，木兰营里递红旗。本来不寐问军报，孰谓今宵宛见之。
高宗纯皇帝御制平定两金川凯歌三十章乾隆四十一年·其七
作者：弘历
朝代：清

一破贼巢飞骑驰，未遑详悉尽陈之。将军宣力应优赐，先示端儿加勉宜。
高宗纯皇帝御制平定两金川凯歌三十章乾隆四十一年·其三
作者：弘历
朝代：清
体裁：七言绝句

贼巢最是勒乌围，甲杂小连噶喇依。破竹势成应不日，速传捷信愿无违。
高宗纯皇帝御制平定两金川凯歌三十章乾隆四十一年·其九
作者：弘历
朝代：清
体裁：七言绝句

宵衣惟吾理合然，喜而不寐那能眠。乃知屐齿事诚有，较彼殊犹高下悬。
高宗纯皇帝御制平定两金川凯歌三十章乾隆四十一年·其二
作者：弘历
朝代：清

七千里外路迢遥，向十余朝兹八朝。可识众心同一志，嘉哉行赏自宜昭。
高宗纯皇帝御制平定两金川凯歌三十章乾隆四十一年·其二十
作者：弘历
朝代：清

流离此日巢穴倾，耆定从兹可罢兵。歌凯莫教容易听，五年功幸一朝成。
高宗纯皇帝御制平定两金川凯歌三十章乾隆四十一年·其二十一
作者：弘历
朝代：清

郑台仍是此郊台，何幸重修盛事来。漫谓数年经契阔，精神注似日相陪。
高宗纯皇帝御制平定两金川凯歌三十章乾隆四十一年·其二十七
作者：弘历
朝代：清
体裁：七言绝句

倏经于役五春秋，栈道崎岖似坦邮。夹路花红复柳绿，阿谁致悔觅封侯。
高宗纯皇帝御制平定两金川凯歌三十章乾隆四十一年·其二十三
作者：弘历
朝代：清
体裁：七言绝句

己巳班师本受降，庚辰郊劳典鸿厖。放牛归马予素志，凯献何期此见双。
高宗纯皇帝御制平定两金川凯歌三十章乾隆四十一年·其二十九
作者：弘历
朝代：清
体裁：七言绝句

兵洗金川永不波，潢池跋扈竟如何。良乡近远多黎庶，欢喜都来听凯歌。
高宗纯皇帝御制平定两金川凯歌三十章乾隆四十一年·其二十二
作者：弘历
朝代：清
体裁：七言绝句

勋臣率拜列灵旗，军士鸣螺赫武仪。乐奏铙歌行抱见，诘戎家法万年垂。
高宗纯皇帝御制平定两金川凯歌三十章乾隆四十一年·其二十五
作者：弘历
朝代：清

地险加之众志坚，林碉步步战而前。小于昔事难过倍，慰意恒因意？然。
高宗纯皇帝御制平定两金川凯歌三十章乾隆四十一年·其二十八
作者：弘历
朝代：清
体裁：七言绝句

脱却戎衣换吉衣，龙章示奖特恩稀。同心戮力还抡最，便解天闲赐六飞。
高宗纯皇帝御制平定两金川凯歌三十章乾隆四十一年·其二十六
作者：弘历
朝代：清
体裁：七言绝句

凿穴而居避火器，终于面缚出蕃城。贪生蝼蚁固如此，聚族将焚语岂诚。
高宗纯皇帝御制平定两金川凯歌三十章乾隆四十一年·其二十四
作者：弘历
朝代：清
体裁：七言绝句

准部回城定五年，金川小寇亦如前。嘉予将士久敌忾，不觉对之增恻焉。
高宗纯皇帝御制平定两金川凯歌三十章乾隆四十一年·其五
作者：弘历
朝代：清

红镫一点引红旗，顷刻行营人尽知。旧部新藩同驾喜，古来报捷可如斯。
高宗纯皇帝御制平定两金川凯歌三十章乾隆四十一年·其八
作者：弘历
朝代：清
体裁：七言绝句

前次受降惟戢斧，今番报捷乃犁庭。敬承天眷能无慰，未至武成心未宁。
高宗纯皇帝御制平定两金川凯歌三十章乾隆四十一年·其六
作者：弘历
朝代：清
体裁：七言绝句

成言原有付儿行，一见红旗即奏将。虽是慈心早知喜，更驰侍卫报山庄。
高宗纯皇帝御制平定两金川凯歌三十章乾隆四十一年·其十
作者：弘历
朝代：清
体裁：七言绝句

三捷盼来一月间，此时军务正相关。执渠扫穴歌耆定，伫待郊台奏凯还。
高宗纯皇帝御制平定两金川凯歌三十章乾隆四十一年·其十一
作者：弘历
朝代：清
体裁：七言绝句

甲午桃花寺跸停，军书正此俯窗棂。幸哉今日仍凭处，绿柳中飞一点星。
高宗纯皇帝御制平定两金川凯歌三十章乾隆四十一年·其十七
作者：弘历
朝代：清
体裁：七言绝句

坚碉林立万重山，破险冲锋历尽艰。奏绩都资军将力，红旗一道入桃关。
高宗纯皇帝御制平定两金川凯歌三十章乾隆四十一年·其十三
作者：弘历
朝代：清

三穴犹延一月余，六军奋勇岂饶渠。周遭火器炽攻处，早烂区区釜底鱼。
高宗纯皇帝御制平定两金川凯歌三十章乾隆四十一年·其十九
作者：弘历
朝代：清
体裁：七言绝句

盼捷经冬复入春，垂成偏觉意廑频。今宵料得方安枕，明告慎哉用武人。
高宗纯皇帝御制平定两金川凯歌三十章乾隆四十一年·其十二
作者：弘历
朝代：清
体裁：七言绝句

勒围报捷夜行营，重值上陵昼返程。一刻万人齐色喜，光明日月永销兵。
高宗纯皇帝御制平定两金川凯歌三十章乾隆四十一年·其十五
作者：弘历
朝代：清
体裁：七言绝句

险恶山川靖枭獍，邪深机阱绝根株。从今番部都安堵，强食奸欺自此无。
高宗纯皇帝御制平定两金川凯歌三十章乾隆四十一年·其十八
作者：弘历
朝代：清
体裁：七言绝句

姜维征处号维州，艳羡戎人谣语留。今日勒围为内地，无忧城果是无忧。
高宗纯皇帝御制平定两金川凯歌三十章乾隆四十一年·其十六
作者：弘历
朝代：清
体裁：七言绝句

蚕丛绝险隐妖氛，百战功成古未闻。鼜鼓冬冬声凯献，羌儿稽首送将军。
高宗纯皇帝御制平定两金川凯歌三十章乾隆四十一年·其十四
作者：弘历
朝代：清

旬余栈驿八朝至，一片红旗万马飞。来路群番喜且惧，国之庆也国之威。
高宗纯皇帝御制平定两金川凯歌三十章乾隆四十一年·其四
作者：弘历
朝代：清
体裁：七言绝句

行营半夜那来喧，却是红旗到叙门。五载勤劳同上下，鸿勋集总沐天恩。
高宗纯皇帝御制盛京大燕世德舞乐十章乾隆八年
作者：弘历
朝代：清

粤昔造清，匪人伊天。天女降思，长白闼门。是生我祖，我弗敢名。乃继乃承，逮我玄孙。玄孙累叶，维祖之思。我西云来，我心东依。历兹故土，仰溯始谋。皇涧过涧，缔此丕基。于赫太祖，肇命兴京。哈达辉发，数渝厥盟。如龙田见，有虎风生。戎甲十三，王业以兴。爰度爰迁，拓此沈阳。方城周池，太室明堂。不宁不灵，匪居匪康。事异放杰，何心底商。丕承太宗，允扬前烈。倬彼松山，明戈耀雪。以寡敌众，杵漂流血。惜无故老，为余详说。余来故邦，瞻仰桥山。慰我追思，梦寐之间。崇政清宁，载启南轩。华而不侈，巩哉孔安。惟我祖宗，钦天敬神。执豕酌匏，咸秩无文。帷幔再张，樽俎重陈。弗渝弗替，遵我先民。先民宅兹，载色载笑。今我来思，圣曰俯照。爵我周亲，荩臣并召。亦有嘉宾，欢言同乐。懿兹东土，允惟天府。土厚水深，周原膴膴。南阳父老，于是道古。有登其歌，有升其舞。我歌既奏，我舞亦陈。故家遗俗，曷敢弗因。浑灏淳休，被于无垠。勿替引之，告我后人。
高旻寺
作者：弘历
朝代：清
体裁：五言律诗

兰若清莲宇，浮图碧落天。名湾真不愧，埋雁亦堪传。未纵晴明望，谁忘言象诠。金山不速客，暂尔隐江烟。
高旻寺
作者：弘历
朝代：清
体裁：五言律诗

河干启梵域，塔影矗高旻。两字腾鸿号，千秋焕宝文。庄严开象设，清净悦声闻。顶礼祝慈寿，都梁飏瑞芬。
高旻寺东佛堂联
作者：弘历
朝代：清
体裁：联

法云回荫莲花塔；慈照长辉贝叶经。
高旻寺联
作者：弘历
朝代：清
体裁：联

潮涌广陵，磬声飞远梵；树连邗水，铃语出中天。
高旻寺行宫即事
作者：弘历
朝代：清
体裁：七言律诗

塔影遥瞻碧水隈，北来驻跸又南来。风光一日更春夏，俯仰几时经往回。燕蹴残红点瑶席，鹤行浓绿印苍苔。江城晼晚犹牵兴，堤外兰舟且慢催。
高旻寺行宫联
作者：弘历
朝代：清
体裁：联

众水回环蜀冈秀；大江遥应广陵涛。
高旻寺行宫联
作者：弘历
朝代：清
体裁：联

碧汉云开，晴阶分塔影；青郊雨足，春陌起田歌。
高旻寺西佛堂联
作者：弘历
朝代：清
体裁：联

塔铃便是广长舌；香篆还成妙鬟云。
高旻寺西佛堂联
作者：弘历
朝代：清
体裁：联

绿野农欢在；青山画意堆。
高晋吴嗣爵奏黄水陡涨外河堤工漫溢情形诗以志事
作者：弘历
朝代：清
体裁：七言律诗

清口稍治洪泽湖，黄河永逸计诚无。陡闻老坝为患矣，已过秋分有是乎。荡析早知坏庐舍，浸淫更虑薄城郛。赈赒堵筑胥应急，分敕诸臣莫缓图。
高梁桥放舟至乐善园·其一
作者：弘历
朝代：清
体裁：七言绝句

云轻风细进舟宜，廿里长河小泛之。两度沼园曾未入，趁閒一涉可仍迟。
高梁桥放舟至乐善园·其三
作者：弘历
朝代：清
体裁：七言绝句

迤逦山边复水边，露荷香气飏朝烟。亭台讵比御园好，稀见为佳自昔然。
高梁桥放舟至乐善园·其二
作者：弘历
朝代：清
体裁：七言绝句

乔木重阴夏欲无，苔蹊曲仄引清纡。不知何故衣衫湿，昂首摐摐滴露珠。
高梁桥放舟至昆明湖沿途即景杂咏·其一
作者：弘历
朝代：清
体裁：七言绝句

迩日炎歊特异常，放舟川路取延凉。几湾过雨菰蒲重，夹岸含风禾黍香。
高梁桥放舟至昆明湖沿途即景杂咏·其三
作者：弘历
朝代：清
体裁：七言绝句

乘凉缆急进舟轻，堤柳浓阴覆水清。乐善园将万寿寺，今朝权付不留行。
高梁桥放舟至昆明湖沿途即景杂咏·其二
作者：弘历
朝代：清
体裁：七言绝句

何必嫌迟上水船，溪风襟袖正泠然。岸旁行骑活于画，树里鸣蝉清胜弦。
高梁桥放舟至昆明湖沿途即景杂咏·其四
作者：弘历
朝代：清
体裁：七言绝句

绣漪桥过即昆湖，万顷空明意与俱。已到清凉无暑处，不妨胜处憩斯须。
高梁桥泛舟至乐善园
作者：弘历
朝代：清
体裁：七言律诗

倚虹堂畔候兰舟，荡桨清晨试溯流。直进前番园未入，小留今度景聊游。露浓花际犹湛日，风飒林端已报秋。得句便教移舫去，笑予何事类驰邮。
高梁桥泛舟至昆明湖之作·其一
作者：弘历
朝代：清
体裁：七言绝句

长河舟进趁晨凉，两岸蝉声樾霭苍。望雨畏熇消半月，湖光今日作秋光。
高梁桥泛舟至昆明湖之作·其三
作者：弘历
朝代：清
体裁：七言绝句

未踰五日畏炎官，破晓河风又怯寒。不与惟时过去易，无恒者意测来难。
高梁桥泛舟至昆明湖之作·其二
作者：弘历
朝代：清
体裁：七言绝句

早田可卜收无碍，晚种惟期过半收。失望生愁过望喜，人情那得免随流。
高梁桥进舟达昆明湖川路揽景即目成什·其一
作者：弘历
朝代：清
体裁：七言绝句

玉泉一脉溯源头，湖辟昆明潴众流。近郭石桥横螮蝀，晓凉命进木兰舟。
高梁桥进舟达昆明湖川路揽景即目成什·其三
作者：弘历
朝代：清
体裁：七言绝句

胪唱典成回御园，川途取便弄潺湲。抡魁漫道三年例，舟楫从来个里存。
高梁桥进舟达昆明湖川路揽景即目成什·其二
作者：弘历
朝代：清
体裁：七言绝句

状元雨过天如水，丞相舟平水似天。昨日宫城凭望处，西山新翠霁光鲜。
高梁桥进舟达昆明湖川路揽景即目成什·其四
作者：弘历
朝代：清
体裁：七言绝句

快晴景物值薰嘉，白芷青蒲蹙浪花。甓社菱丝堤畔柳，风帆一样逐横斜。
高秋
作者：弘历
朝代：清
体裁：古风

高秋连日碧天晴，泬寥长空迥曭朗。昨晚婪尾热蒸云，将谓洗车约无爽。晓阴细霏三四点，副名足矣曦光晃。卓午西北风快霁，宜旸实叶西成象。律暄惟祝霜信迟，嘉与三农伫登穰。
高秋六韵
作者：弘历
朝代：清
体裁：五言排律

高秋最何处，避暑此山庄。有日皆腾朗，无风不带凉。鹿将肥毳泽，蛩益勇声扬。岭欇欲增色，野花争斗芳。露香铺广甸，曦影上深堂。别有慰心者，田云渐作黄。
高资港
作者：弘历
朝代：清
体裁：七言律诗

孝陵未读柳州论，继世旋看祸乱纷。讵可长江恃天堑，早教高港覆舟军。金川守禦终无济，瓜蔓诛夷不忍闻。一死齐黄难赎罪，独怜气节在斯文。
高资港咏古
作者：弘历
朝代：清
体裁：五言律诗

京口东辞舫，石头西问邮。高资今有咏，庸主昔无忧。一旦燕兵过，千屯明甲收。孝孺乏画策，割地是佳谋。
高资港咏古
作者：弘历
朝代：清
体裁：七言绝句

高资已驻燕兵近，孝孺方陈割地谋。洪武设非遵古制，应无靖难肆虔刘。
高邮湖
作者：弘历
朝代：清
体裁：古风

淮南古泽国，高邮更巨浸。诸湖率汇兹，万顷波容任。洒火含阴精，孕珠符祥谶。堤岸高于屋，民居疑地窨。嗟我水乡民，生计惟罟罧。菱芡佐饔飧，舴艋待佣赁。其乐实未见，其艰亦已甚。
鬲津马颊河
作者：弘历
朝代：清
体裁：古风

闻之治河方，利合不利分。合则挟沙行，分则其沙屯。沙行流乃安，沙屯泛溢频。其言如诚当，智乃过禹人。九河非分何，何以免涨沦。而今岂非合，徒见淤河身。我来过大陆，马颊与鬲津。今古势既异，空叹其迹存。更张岂易言，而况见未真。利不十不变，莫如流俗循。
鯸鱼
作者：弘历
朝代：清
体裁：古风

湖中藻荇蕃，蔓延丛累积。搴芼与铚艾，萌芽旋充斥。舟楫碍泛流，波澜溷澄碧。是应例除莠，询得一良策。鯸鱼此为粮，育湖俾搜索。藻荇则已尽，荷芰乃并食。鱼所能者啖，不能者拣择。溲矢更遗污，绿水成黄色。藻荇秽复里，鯸鱼秽面额。不什不变法，欲速疏筹画。一利一弊滋，览物理可格。
鱼乐
作者：弘历
朝代：清
体裁：五言绝句

禽去绝骇惊，涨生任潜跃。岂必藉濠梁，今来识鱼乐。
鱼乐亭
作者：弘历
朝代：清
体裁：七言绝句

层冰下自有鱼居，其乐宁当少异诸。却喜溪亭名永占，谩从庄叟问何如。
鱼乐亭
作者：弘历
朝代：清
体裁：七言绝句

通闰今年春立迟，负当三候尚非时。不须庄惠閒争论，冰底游鱼乐自知。
鱼山口号
作者：弘历
朝代：清
体裁：七言绝句

遥望鱼山亦秀哉，临风吊古引清哀。可怜西麓一抔土，埋没陈王八斗才。
鱼石屏歌
作者：弘历
朝代：清
体裁：古风

造物有无宗元疑，石中鱼形谁所为。雕琢不到绘难挥，又匪其中置鲲鲕。擘开纹理纷镂奇，鬐甲刻画噞喁姿。永免丽罶及粘徽，漫虑溉釜脍银丝。琴高仙驾或其遗，不然善眩如条枝。殖瓜种树幻术施，冠凫秋化石不移。元王沉璧洛水涯，化玉未闻仍孕其，湘乡奇踪向谓虚。事必有偶今始知，诡谈诧迹序若斯。折中理气繄予思，是地昔必潦水滋。水退鱼存僵淤泥，岁久土变石理宜。试看易剖片片披，宛然藻潜还浪吹。寓形得所寿可期，磨而不磷涅不缁。制屏堪陈笋席垂，兆维丰年念在兹。
鱼藻轩
作者：弘历
朝代：清
体裁：五言律诗

冰浦渐流凘，聊迟鱼乐知。潜渊亦在藻，梯几遂观诗。朱注谓颂语，毛笺称刺辞。设云寓物性，实亦戒于斯。
鲁壁
作者：弘历
朝代：清
体裁：七言绝句

故井前头绰楔碑，传开鲁壁响金丝。经天纬地存千古，岂系恭王坏宅时。
鲁治百花卷即用卷中题句韵 其一 蜡梅
作者：弘历
朝代：清
体裁：七言绝句

清冷香无烟火气，萧疏态却粉脂妍。重帘暖阁烧银蜡，相对金英饯小年。
鲁治百花卷即用卷中题句韵 其七 红桃
作者：弘历
朝代：清
体裁：七言绝句

色如中酒微含晕，笑即无言亦可怜。一树蓦然遇篱外，斗输却讶咒刘仙。
鲁治百花卷即用卷中题句韵 其三 牡丹
作者：弘历
朝代：清
体裁：七言绝句

欲滴瀼瀼露未乾，金钤那藉护朱栏。屈闾陶宅无须此，祇合东山伴谢安。
鲁治百花卷即用卷中题句韵 其九 栀子
作者：弘历
朝代：清
体裁：七言绝句

闻说西方金色香，谁教换取玉为妆。设如天女空中散，不著维摩自有床。
鲁治百花卷即用卷中题句韵 其二 兰
作者：弘历
朝代：清
体裁：七言绝句

成图可识神来笔，纫佩定知香满衣。青琐玉堂恐未称，雅宜九畹傍柴扉。
鲁治百花卷即用卷中题句韵 其二十 水仙
作者：弘历
朝代：清
体裁：七言绝句

高似孙言具神解，湘夫人耳亦湘君。试看照影清波里，尚觉夷犹护楚云。
鲁治百花卷即用卷中题句韵 其二十一 山�
作者：弘历
朝代：清
体裁：七言绝句

火色宁妨腊月寒，猩红高下压回栏。滇中品有七十二，一一谁能取次看。
鲁治百花卷即用卷中题句韵 其二十二 梅
作者：弘历
朝代：清
体裁：七言绝句

嫣红姹紫诚何限，不到寒梅未是花。足见山人意所托，冰姿写殿一枝斜。
鲁治百花卷即用卷中题句韵 其五 长春花
作者：弘历
朝代：清
体裁：七言绝句

梢头月月看花放，四季难分花谱门。临水一枝宜照影，有人疑是苧萝村。
鲁治百花卷即用卷中题句韵 其八 蝴蝶花
作者：弘历
朝代：清
体裁：七言绝句

化生植长亦何奇，立字安名偶一时。栩栩试看虫与卉，谁宾谁主定谁知。
鲁治百花卷即用卷中题句韵 其六 绣毬花
作者：弘历
朝代：清
体裁：七言绝句

几度江南见花朵，祇疑枝上雪攒毬。玲珑簇就烟霞体，点缀真宜山水州。
鲁治百花卷即用卷中题句韵 其十 荷
作者：弘历
朝代：清
体裁：七言绝句

鲤鱼风动柄相摇，破叶疏花势若飘。却是色香真净处，水天了了照清寥。
鲁治百花卷即用卷中题句韵 其十一 刺縻
作者：弘历
朝代：清
体裁：七言绝句

多刺休嫌艰晓妆，护遮偏合种围墙。谩言寥寂无人采，小蝶飞寻翅茧黄。
鲁治百花卷即用卷中题句韵 其十七 木芙蓉
作者：弘历
朝代：清
体裁：七言绝句

木末芙蓉见一枝，楚辞深致雅堪思。清江埼岸斜临处，照影无知若有知。
鲁治百花卷即用卷中题句韵 其十三 紫薇
作者：弘历
朝代：清
体裁：七言绝句

常开夏里轻盈色，亦散风前淡荡香。却笑无心花木种，那知世有令和郎。
鲁治百花卷即用卷中题句韵 其十九 秋海棠
作者：弘历
朝代：清
体裁：七言绝句

小字唐宫真恰当，谁传当日内家言。大如委地花钿际，回望延秋空有门。
鲁治百花卷即用卷中题句韵 其十二 百合
作者：弘历
朝代：清
体裁：七言绝句

花白雅宜间药栏，根甘还可佐厨盘。设逢红紫争颜色，应笑空成适越冠。
鲁治百花卷即用卷中题句韵 其十五 菊
作者：弘历
朝代：清
体裁：七言绝句

东篱正虑酒空觞，送喜王弘新酝香。便可相陪牡丹紫，底须重忆郁金黄。
鲁治百花卷即用卷中题句韵 其十八 茶花
作者：弘历
朝代：清
体裁：七言绝句

枪旗春月已舒叶，冰雪秋时乃吐花。羞煞东风莫相问，人间祗解品芽茶。
鲁治百花卷即用卷中题句韵 其十六 桂
作者：弘历
朝代：清
体裁：七言绝句

看无木本向庭栽，讶有天香扑鼻来。谛视方知尔为者，间他紫菊几枝开。
鲁治百花卷即用卷中题句韵 其十四 秋葵
作者：弘历
朝代：清
体裁：七言绝句

自有叶阴能卫足，却无花馥解薰衣。图成似顾真葵笑，免逐秋风片片飞。
鲁治百花卷即用卷中题句韵 其四 白桃花
作者：弘历
朝代：清
体裁：七言绝句

月明与李难分色，春到于桃别有花。忽讶境逢大庾岭，欲从姑射觅仙家。
鲜寐
作者：弘历
朝代：清
体裁：古风

冬夜本亟长，高年复鲜寐。交寅率已醒，未肯披衣起。近侍彼亦人，丙夜念劳伺。又思宵而衣，端居应问事。朝臣来自家，或者有未至。我自无眠耳，人岂乏眈睡。宴起既兴箴，自公复致议。进退两涉咎，为君难不啻。腹藁漫成吟，天明书以志。
鳌山
作者：弘历
朝代：清
体裁：五言律诗

蓂英春恒识，韶茎夜自吟。惯生空里象，解幻古为今。火树争璀灿，冰泉细酌斟。灵通能尔绝，未免有机心。
鳌山联句
作者：弘历
朝代：清
体裁：七言排律

不夜城中祗树园，天龙激水浪花喷。驾来海上休称六，擎出壶中独据尊。乐事眼前呈万象，捷声风外报千门。浮岚妙具环瀛秀，虚谷能回大造温。无尽自堪参动静，恒春那复计朝昏。芙蓉削出三峰华，竹箭分从九派湓。群友衔花濯驯鹿，跳腾拾栗捷飞猿。机心漫拟汉阴诮，凿窍还看混沌存。雾阁云楼蒸蜃气，颠崖秃树嵌渔村。钟闻远寺僧归锡，笛弄前坡牧纵犍。联尾舳舻浮綵鹢，遨头幰盖拥朱轓。融怡方丈凝晴翠，晃曜觚棱射晓暾。藕树不根千锦绽，鹅笙自谱六么翻。新安无骨徒传古，西域重轮讵绝垠。晻霭林光丹作缬，参差石势黛皴矾。月明缑岭初翔鹤，风便天池欲运鲲。曲曲画屏横可展，罗罗星纬近堪扪。昆鲸立处看疑动，灵鹫移来峙更鶱。鹊岂公输飞碧落，人如曲逆舞埤垣。傀儡空说梁锽咏，曼衍宁同汉室论。赵壁一军惊赤帜，封姨八面护花幡。明霞界道相轇轕，朗旭凌涛恍簸掀。定有纲维空际运，谁教线索指端抡。低昂水硙迟还速，往复缫车寂亦喧。巧幻想曾探月窟，奇踪直欲溯河源。牵丝刻木神全出，倒掷寻橦手竞援。万点遥临华渚动，九苞先映庆云屯。潜宫犀彻俄惊峤，古戍鸡闻每起琨。舍利眩形齐跃跃，偃师导舞屡蹲蹲。镜边鸾翮时离合，颔下骊珠互吐吞。马似欲行还乍止，客疑对语却无言。王圭杰撰谁能和，张说新词试再翻。橐籥吹嘘彰品物，端倪豁露辟乾坤。拂桑绮散东西崦，籋电尘销大小宛。砂步通林窥鼠鼬，虹梁饮练驾鼍鼋。露盘晓滴铜人掌，乳窦春融玉女盆。威凤祥麟相靃靡，金凫银燕斗纷缊。游丝影里光无定，刻漏声馀听有痕。贝阙三千开馺娑，层城十二俨昆崙。化人菡萏玲珑塔，仙子筼筜诘曲樊。列缺施鞭频闪闪，偓佺举袂或轩轩。光音天捧优昙现，妙鬘云笼佛日暄。明处琉璃浑作界，静来道德即为藩。底须园史能谈梦，好与坡仙共纪恩。影飐流苏纷络索，气兼芳苡发温黁。娲皇奠后长扶极，龙伯持将不藉䑳。舆颂康衢谐徵角，赓歌秘殿叶篪埙。于今勃律通重译，喜见呼韩侍九阍。奢戒乾淳誇百种，奇传列子戴三番。升平嘉夜同人乐，保泰殷心励体元。
鵁鸬
作者：弘历
朝代：清
体裁：古风

鵁鸬鹳鹭皆水禽，得鱼则饱失鱼馁。水深鱼潜不易致，苇丛逐逐空伺怠。大旱陂池涸其渊，吁嗟鳞族见在田。大鳞强项立待毙，小鳞枯与焦泥连。痴龙抱珠眠未醒，兴云作雨如弗省。剥床以肤切近灾，自戕尔类讵甘肯。鵁鸬鹳鹭意乃欣，舒颈擗翼呼其群。夥聚沮洳任所取，择肥啖大无逃鳞。乘他之危幸他急，不援手救又下石。仁者弗为义者怒，谁能徒作狎鸥客。技哉羽林射生手，铳叉矰缴无不有。螳螂捕蝉古所云，恶鸟何妨任亟取。鸟惊人去翔天末，鱼守微波喣沬活。驱强救弱小差排，终赖甘霖苏万物。于鸟行义于鱼仁，实鲜所伤多所存。竭泽亦岂龙所愿，吾之罪耳空絮言。
鷟鸑尔
作者：弘历
朝代：清
体裁：五言排律

鷟鸑尔何出，伊犁沙水浔。戍还因致此，鸟谱绝难寻。项背如鹠雉，间关学戴鵀。白斑黑尾点，黄晕赤睛深。忽得羾京阙，能无忆故林。聊将纪殊域，非是宝珍禽。
鸠
作者：弘历
朝代：清
体裁：古风

小轩夏云半，嘉荫诚清绝。疏帘隔尘嚣，翠簟含冰雪。何来鸣鸠声，得得出林樾。拂羽过春时，唤霖当夏月。物各有天性，人自生分别。何喜噪檐鹊，何愁杜鹃血。何劳布谷催，何悲乌夜咽。而我闻鸠鸣，亦复怡然悦。卜雨惬我情，稍解心中结。
鸡冠
作者：弘历
朝代：清
体裁：七言绝句

绛帻绿袍如立曙，金风玉露雅宜秋。宵衣散步閒庭际，讶似鸡人报晓筹。
鸡卵
作者：弘历
朝代：清
体裁：古风

无鸡卵不生，无卵鸡不成。循环谁为始，倩彼鸡卵评。
鸡鸣寺
作者：弘历
朝代：清
体裁：五言律诗

阅武有馀暇，寻山试胜游。云梯登百级，月宇豁双眸。普济仍瞻塔，凭虚亦倚楼。孳孳善与利，语忆子舆留。
鸡鸣寺
作者：弘历
朝代：清
体裁：七言律诗

鸡笼山上鸡鸣寺，阅武因之路便游。峰不在高颇延瞩，境惟远俗有相投。初登旧咏疑如迓，小坐春云看渐收。正喜晴光开一片，绿芃麦处放眉头。
鸡鸣寺口号
作者：弘历
朝代：清
体裁：七言绝句

鸡笼此日换鸡鸣，千古何曾有定名。调御丈夫破颜笑，六朝久矣几凡荆。
鸡鸣山
作者：弘历
朝代：清
体裁：古风

崥崹郁郁城北区，高出城头可望湖。春风葩瑵朅临驻，不须俞骑纷前趋。扶携老幼愿瞻觐，谁何无事严声呼。六朝兴废则且置，斯民三代宁有殊。巡方讵为玩山水，鉴古益切忧勤吾。
鸣玉溪
作者：弘历
朝代：清
体裁：古风

溪流有高下，�濈奏悠声。往来清聆间，拟之以玉鸣。冰湖本无知，戛击人谓呈。偶因启静思，名号太纷生。无过一水耳，屈指不尽称。琴瑟言其响，瀑布言其形。鸣玉则两兼，响与形合并。似此炙毂辨，莫若忘言听。
鸣玉溪
作者：弘历
朝代：清
体裁：七言绝句

高水盈科自就下，泠泠韵出玉鸣溪。问珩已致王孙诮，祗有林泉无碍题。
鸣玉濑
作者：弘历
朝代：清
体裁：古风

无风松谡谡，有月金摐摐。玉女洗头盆，泻作芙蓉江。林麓自潇洒，烟岚多变态。飞流下十寻，砉然玉珠碎。长虹饮素练，圆潭澄见底。时来听清泠，尘念一以洗。涧壑诚泬㵳，松篁复萧飒。把笔坐石头，林泉相问答。
鸣锣行
作者：弘历
朝代：清
体裁：古风

鸣锣早晚时有定，一处鸣锣五处应。御园纵横无三里，一已遍闻五何倩。司房帖传掌仪司，始自何年艰究竟。幼熟闻之今亦然，放灯收灯藉传令。匉訇鞺鞳那厌喧，事好张大习成性。类乎斯者难娄数，弗胜其去斯犹剩。非甚碍戒甚疾恶，况因华节姑且听。虽然惧亦即在兹，少弗慎焉弊将盛。
鸬鹚
作者：弘历
朝代：清
体裁：古风

鸬鹚本野鸟，食鱼以自活。一被渔师得，铩羽如受刖。以绳缚其颈，驱之捕鲈鳜。将谓得果腹，岂知不下咽。冥然犹不悟，长此安能脱。鸬鹚尔特愚，渔师尔特黠。格物可会心，海鸥信明达。
鸬鹚
作者：弘历
朝代：清
体裁：古风

鸬鹚食鱼鸟，又弗中釜�。觜头曲如钩，伺鳞沙水浔。人以其无用，亦弗矰缴侵。因恶全其生，审非爱物襟。持铳偶即鹿，苇丛见隐深。可以试神器，一发馥成禽。鹿大鸬鹚小，艰中譬尺寻。古人示其理，飞卫贯虱心。
鸾举轩
作者：弘历
朝代：清
体裁：七言绝句

何必方蓬海上寻，林泉咫尺有清音。淮南讵似东平好，鸾举无妨寄傲心。
鸾举轩
作者：弘历
朝代：清
体裁：七言绝句

近水由来养竹脩，翻风鸾举翠阴流。天然自是仙家景，底藉庚申著力求。
鸾举轩
作者：弘历
朝代：清
体裁：七言绝句

阶前风箨戛琅玕，半岁犹然初度看。却是碧纱窗解事，迎人画出舞仙鸾。
鸾举轩口号
作者：弘历
朝代：清
体裁：七言绝句

一年偶一步阶墀，欲拟升堂辄愧之。新笋成竿已舒叶，青鸾举翼故如斯。
鹅
作者：弘历
朝代：清
体裁：古风

向月伏卵成，入池引子浴。有时负以背，护惜情实笃。唼咮与拊翅，无不教之熟。昼率水面游，夜守栅中宿。弱羽犹䙰褷，相害防他族。禽类有如斯，嗟彼忘顾复。
鹅子
作者：弘历
朝代：清
体裁：七言律诗

天鹅引子下晴滩，孚翼何辞力毕殚。争赴稻粱嫌盎窄，恐伤毛羽著笼宽。襂褷逸态宜诗咏，顾复真情入画难。怪底会稽王内史，兰亭终日倚栏看。
鹊华桥·其一
作者：弘历
朝代：清
体裁：七言绝句

长堤数里亘双湖，夹镜波光入画图。望见鹊华山色好，石桥名亦与凡殊。
鹊华桥·其三
作者：弘历
朝代：清
体裁：七言绝句

榆烟杏火接空濛，稳度芳堤饮练虹。李杜诗情天水画，都教神会片帆中。
鹊华桥·其二
作者：弘历
朝代：清
体裁：七言绝句

大明岂是银河畔，何事居然驾鹊桥。秋月春风相较量，白榆应让柳千条。
鹊山
作者：弘历
朝代：清
体裁：七言绝句

淡烟疏雨凑清明，罨画峰姿别有情。若把鹊山拟灵鹊，翩�势亦两相争。
鹤
作者：弘历
朝代：清
体裁：古风

山庄白鹤豢以夙，弗剪趐翎任飞伏。有时意喜舞蹁跹，鲍赋尽之言不复。轩载反增其拘束，书岂可尽信而读。
鹤
作者：弘历
朝代：清
体裁：古风

昔时放鹤深山峭，一罢鹤粮与鹤料。且免刀剪更笼囚，大壑茂林从所乐。后来复有贡鹤人，赋粮给料仍因循。云不如此鹤将去，其实窃馈从中分。养鹤则喜放鹤苦，鹤虽知饥不能语。厩有肥马孟子言，谓彼时人心尚古。
鹤
作者：弘历
朝代：清
体裁：古风

松顶一孤鹤，翻飞向东海。是禽不恒逢，知近蓬莱在。非关谋稻粱，岂为誇毛彩。游栖必仙乡，顾啄惟兰茝。缯缴谁能加，轩车宁慕载。
鹤
作者：弘历
朝代：清
体裁：古风

野鹤如家鸡，翅亦无须剪。纵减赋之粮，徘徊弗去远。蒲藻与鲲鲕，随分可供膳。一年孕二卵，所报固不浅。渊材失诸迂，淮南相已诞。长叹记载家，谁则公而典。
鹤
作者：弘历
朝代：清
体裁：七言绝句

饮栖性适朗鸣阴，园吏供粱向碧岑。应署白衣学士号，半虽廊庙半山林。
鹤
作者：弘历
朝代：清
体裁：古风

鹤不剪双翅，亦不远飞飏。深林大壑中，潇洒恣翱翔。溪毛与涧实，饱啄胜稻粱。今来孚卵罢，率子绕野塘。其驯弗待教，其喜殊异常。乃悟顺物性，知良能自良。
鹤三首·其一
作者：弘历
朝代：清
体裁：七言绝句

不教剪翮作羁縻，詄荡仙庄任所之。伏卵成禽有佳报，谁云羽类乏良知。
鹤三首·其三
作者：弘历
朝代：清
体裁：七言绝句

涧实山葩胜稻梁，天空林密任翱翔。有时彳亍庭莎步，印出云章不可详。
鹤三首·其二
作者：弘历
朝代：清
体裁：七言绝句

飞去飞来记昨年，将雏更不出墙边。风清月白一声唳，其意肫然亦洒然。
鹤二首·其一
作者：弘历
朝代：清
体裁：七言绝句

饮啄何曾远去飏，翱翔原祗在山庄。笑他剪翅牢笼者，拂物性还费稻粱。
鹤二首·其二
作者：弘历
朝代：清
体裁：七言绝句

嘹唳风清还月白，徘徊水裔更山椒。有时乐意翩然舞，曲尽形容绘鲍昭。
鹤安斋
作者：弘历
朝代：清
体裁：五言律诗

借问鹤安处，山中真是宜。弹声风为送，刷羽月来披。鸟雀宁须拒，云霞常与随。精蓝无白足，漫拟上人支。
鹤安斋
作者：弘历
朝代：清
体裁：古风

朴室水之裔，嘉树为其屏。方蓬岂必楼，心疑即斯境。幽禽翩然翔，彳亍步顾影。斋前性所安，露下韵愈警。我来惟片时，难值静以永。明月与清风，合付胎仙领。
鹤安斋戏题
作者：弘历
朝代：清
体裁：古风

昔原赋之粮，既而放于野。赋粮拘束予，放野逍遥也。非缘省粮为，乃图鹤安者。继因去渐多，栖松或致寡。铩羽仍饲之，园吏喜跃冶。饲鹤即饲人，鹤瘦欲言哑。
鹤安斋戏题
作者：弘历
朝代：清
体裁：古风

昔罢剪鹤翎，翱翔任其性。既而减鹤粮，园役以为病。乃悟鹤安役弗安，昔诗得半非全称。大都一利有一弊，吾将通此于施政。
鹤安斋放鹤再叠避暑山庄放鹤亭韵
作者：弘历
朝代：清
体裁：古风

壬午创放鹤，自此每推挍。静宜例避暑，业已从其好。御园亦蓄鹤，隔林偶闻叫。剪羽常怀苦，充腹且谋乐。意虽不肯住，焉能巢父掉。因命概放之，往事胥堪效。既无絷体虞，仍有清音报。林监乃窃叹，官粟何由调。胎仙饱与饥，彼固弗能告。是谓免禽食，而实减人稻。鹤安信鹤安，大遂凌霞操。
鹤安斋有咏
作者：弘历
朝代：清
体裁：古风

借问鹤之安，应在山林杳。亭台及湖石，胎仙岂所晓。有如王仲宣，信美故土藐。因命弗剪翮，任其翱云表。初去转翔仍，既久弗来了。快哉得其安，漫议庭禽少。
鹤安斋鹤虽放去而亦时来触景会心因以成什
作者：弘历
朝代：清
体裁：五言律诗

夙有胎仙伴，无过缀景看。非关稻粱省，欲使翥翔欢。仍此空庭下，由他碧宇宽。开笼放去者，真觉性相安。
鹤来轩
作者：弘历
朝代：清
体裁：古风

剪羽拂鹤性，其义向频言。长翼任去来，是乃全其天。胎仙固适矣，园吏却怅然。养鹤饲稻梁，其间取与便。放鹤罢此供，人禽失利缘。而况瞻题额，殊觉孤斯轩。一利有一弊，两得鲜兼全。体物慎有遗，笑以成斯篇。
鹤来轩口号
作者：弘历
朝代：清
体裁：七言绝句

园丞妥贴种盆梅，举首轩名曰鹤来。蓦尔设逢林处士，应嗤何用此重儓。
鹤雏
作者：弘历
朝代：清
体裁：古风

鹤雏才出壳，便具凌云概。矫矫学其母，不似鹪鹩态。身依泉石边，意在烟霞外。却笑笼中雀，待饲徒延喙。
鹤领子·其一
作者：弘历
朝代：清
体裁：五言绝句

渊材信胎生，出卵却频见。野鹤如家鸡，园中向所豢。
鹤领子·其七
作者：弘历
朝代：清
体裁：五言绝句

两月毛羽黄，四月渐变白。六月黑白分，䎃䎃殊光泽。
鹤领子·其三
作者：弘历
朝代：清
体裁：五言绝句

雌雄那相离，溪塘成熟路。衔草自为巢，孳尾乐其素。
鹤领子·其九
作者：弘历
朝代：清
体裁：五言绝句

对物有会心，人禽别于此。而何世间人，竟有不孝子。
鹤领子·其二
作者：弘历
朝代：清
体裁：五言绝句

既不剪其羽，亦不赋之粮。而终不远去，御园恣相羊。
鹤领子·其五
作者：弘历
朝代：清
体裁：五言绝句

透壳宛成形，淋渗未能立。鸦鹊或来侵，跳萧护之急。
鹤领子·其八
作者：弘历
朝代：清
体裁：五言绝句

一岁领子行，二岁视子远。子意亦如之，非复相亲善。
鹤领子·其六
作者：弘历
朝代：清
体裁：五言绝句

稍长初学步，䙰褷引以行。教啄复教饮，无不曲尽情。
鹤领子·其四
作者：弘历
朝代：清
体裁：五言绝句

一岁率二卵，恒弗失厥时。雌雄相代更，而谨伏翼之。
鹤鹿
作者：弘历
朝代：清
体裁：古风

鹤鹿虽异类，胥足助山景。鹤则赋之粮，惟取声露警。鹿每挟矢寻，芩野宁容骋。材与不材间，漆园语堪省。
鹤鹿二首 其一 鹤
作者：弘历
朝代：清
体裁：五言律诗

放翅听飞去，爱山仍复还。那期稻粱报，常伴渚洲间。唳月声非怨，梳风意自閒。使无清介格，亦岂异乎鹇。
鹤鹿二首 其二 鹿
作者：弘历
朝代：清
体裁：五言律诗

灵囿无不有，伊尼特牣焉。革希领子出，角解异群跧。未是供庖候，因非挟矢前。忘机近左右，宁独海鸥然。
鹦鹉
作者：弘历
朝代：清
体裁：七言绝句

尽有民间疾苦事，语禽何不一传言。怪底不离飞鸟类，长年孤负稻粱恩。
鹦鹉
作者：弘历
朝代：清
体裁：古风

鹦鹉学人言，宛转皆相似。其言自不知，谍谍殊未已。人读圣贤书，期于用为理。但务逞辞华，不实视诸履。吁嗟噂沓流，何以异乎彼。
鹦鹉
作者：弘历
朝代：清
体裁：古风

鹦鹉能人言，所言自不知。人读圣贤书，如书行者谁。嗟哉人禽关，其差在毫釐。执简佔毕流，胡不切已思。
鹦鹉
作者：弘历
朝代：清
体裁：古风

鹦鹉能人言，雪羽鲜可玩。置之雕檀架，金锁系脚腕。曲身引其颈，啄锁夕复旦。岂辞嘴卒瘏，希得银铛断。一朝拟飞去，力尽空嗟叹。精卫志虽勤，填海终成幻。何不悔厥初，被絷早失算。
鹦鹉
作者：弘历
朝代：清
体裁：古风

鹦鹉虽能言，所言自不知。剪刀断其舌，凌晨对语之。久久能习惯，效人音成辞。讵彼性通灵，解语心所思。张华说梦恶，开元怜雪衣。荒诞岂其然，欺人实自欺。闻之礼记云，不离飞鸟姿。斯则古已然，嗟哉风久漓。
鹦鹉
作者：弘历
朝代：清
体裁：古风

鹦鹉虽能言，所言自不知。清晨对笼语，巧舌能效为。张华教啄鹯，何忠代寄信。审然乃鸟妖，事不可为训。雀房饲养熟，习惯听数言。背笼乃语他，诚恐无端传。甲乙二内侍，甲痴乙者黠。鹦见甲者驯，见乙鸣戛戛。甲为鹦爬搔，展翅意若喜。有时眠掌上，驱之亦弗起。乙持果实来，漫饵实相撩。鹦亦伺其怠，利嘴噍如雕。因悟昌黎言，小黠乃大痴。智固不可逞，物固不可欺。即事摛藻词，物各具性灵。中孚豚鱼吉，可以诠羲经。
鹭鸶
作者：弘历
朝代：清
体裁：五言律诗

宛尔江乡意，飘然杨柳风。雍陶吟独绝，吕纪画难工。心忆寥天阔，嗉嫌陈粟红。不缘贪口腹，安得入樊笼。
鹭鸶笼
作者：弘历
朝代：清
体裁：古风

笼中白发双鹭鸶，点缀园景近水湄。随时食宿且得意，不须珠帘绣柱围。野凫天际翩其飞，忽集笼上侧眼窥。昂昂似诩无羁束，不知双鹭还相嗤。笼中稻粱差足饱，无心远举云霞表。江上渔翁富网罗，安得雌雄镇相保。
鹰
作者：弘历
朝代：清
体裁：古风

白露为霜秋气冷，苍鹰祭鸟双眸炯。锦韝玉络忽在臂，回思故处失林岭。饥饱由人不由已，目穷碧落常怀骋。鹰师养鹰识鹰性，惟以饮食司其柄。不使过饱力有馀，籋云一去无回影。过饥复难任击搏，追逐雉兔弗鹅猛。发纵指使固如是，为丛驱爵尤堪省。
鹰
作者：弘历
朝代：清
体裁：古风

鸷鸟鸟中杰，羽翰利且便。其在山林中，食肉而饮泉。飞止任厥性，击搏无留难。一朝落羁鞲，人乃司柄权。养翎须以时，食饮母或愆。精锐乃奋厉，矫翼云霄盘。如鹏飞北溟，万里扶摇宽。鹰师苟非良，饲养失其天。饥乏片肉餐，困惫臂右肩。掺纵复失术，弱翅凌风旋。小雀不能获，何况雉兔焉。谓之无良鹰，是语岂其然。
鹿
作者：弘历
朝代：清
体裁：古风

日之夕矣鹿下来，饮泉齧草恣徘徊。人无害心彼弗避，肩舆前后如相陪。藉悟海翁忘机耳，与游何有于我哉。
鹿柴
作者：弘历
朝代：清
体裁：五言律诗

鹿柴护周阹，虞人谨守诸。设听雉兔往，了识谷陵虚。尽信彼为阱，吾闻亦子舆。辋川又曾有，较此竟何如。
麋城
作者：弘历
朝代：清
体裁：五言绝句

吴王豢兽处，麋城名以留。岂识胥台上，终教鹿豕游。
麦
作者：弘历
朝代：清
体裁：古风

三春雨及时，都庆麦收兆。昨夜雨亦佳，所惜势微小。荣骑石桥西，兰衢路纡绕。芃芃茂畦塍，历历舒怀抱。满望腰镰日，稍接青黄早。西峰吐英英，再沛真益好。
麦
作者：弘历
朝代：清
体裁：古风

今年天惠均，春膏近远同。适以武功就，展谒驾言东。渔阳四境间，二麦皆芃芃。绿意含风新，生机饱露浓。屈指十三年，此景得未逢。饼饵或可期，仓箱讵易充。乐岁志云慰，忧民心曷穷。
麦
作者：弘历
朝代：清
体裁：古风

关外秋雨稀，扈从利行李。地寒无宿麦，不雨实可矣。关内秋雨沾，穫罢兴锄始。报称滋麦田，然疑未信此。今来历历看，绿塍连迤逦。传闻果弗诬，宁不为农喜。去岁秋逢旱，赤地夏如彼。转旋赖天佑，即此未敢拟。芃芃惬近观，含含预遥揣。丰收敢易言，三白知何似。
麦
作者：弘历
朝代：清
体裁：古风

平畴膏雨足，夏麦芃芃美。良苗将秀时，翠浪翻数里。朝曦淡以暄，珠露垂累累。缓骑眄绿畦，香风扇饼饵。祈年廑渊衷，敬志心中喜。
麦
作者：弘历
朝代：清
体裁：古风

新麦才数寸，戟戟青玉针。含烟暗远畦，流润思甘霖。老农挽桔槔，井花灌篱阴。力穑良可嘉，对之愁不禁。甫田千万顷，安得遍浇淋。缅惟腊雪足，遗蝗入地深。更拟饼饵富，慰我三农心。况当苗秀时，待泽尤在今。日暮望天衣，几缕萦遐岑。
麦
作者：弘历
朝代：清
体裁：古风

春麦一寸及，秋麦二寸强。青青远近连，扑垄含烟光。土膏润且肥，晓露滋新秧。北方春雨艰，风鼓尘霾黄。今岁幸免此，满望饼饵香。还戒望过奢，芒种时犹长。
麦
作者：弘历
朝代：清
体裁：五言律诗

由来一水地，每获二麰秋。滟滟齐团露，芊芊早被畴。水洳那隐雉，傍夏祇驱鸥。更是无公赋，轻租随分投。
麦
作者：弘历
朝代：清
体裁：七言律诗

盻从冀兖寒迟茁，看到淮徐绿满田。第一江山春好处，十分梅柳色徒传。渐渐他日应藏雉，缕缕于今欲起烟。此是千家饼饵计，羽林驰骑戒纷填。
麦
作者：弘历
朝代：清
体裁：七言绝句

郭外来牟绿被町，改观一雨信称灵。翠华棽丽临风度，饼饵香中试暂停。
麦
作者：弘历
朝代：清
体裁：五言律诗

雪足麦生早，芊芊欲被塍。迎人呈喜色，先夏望丰登。春霭低将合，晨霜润稍凝。兆佳虽庆慰，惟日励兢兢。
麦
作者：弘历
朝代：清
体裁：古风

青齐麦为秋，民食兹攸系。南郡处下游，众水所归地。惟恃夏收稔，粗具终岁计。去岁秋复潦，抛荒耕未备。春巡悉民艰，切切愁弗置。蠲租早施恩，加赈岂稽惠。回銮重经过，田功觇次第。来牟扑陇青，怀新畅生意。民心赖以定，吾意亦因慰。
麦·其一
作者：弘历
朝代：清
体裁：七言绝句

入塞侵寻律转暄，依依麦色映轻轩。传宣迾骑休驰突，饼饵生机个里存。
麦·其二
作者：弘历
朝代：清
体裁：七言绝句

筑场纳稼甫功完，又播来牟绿垄攒。辛苦更谁过农者，茅檐却鲜饱三餐。
麦二首·其一
作者：弘历
朝代：清
体裁：五言律诗

鸣鞭过禹城，塍麦绿方萌。经雪膏犹润，迎风浪未生。宣言避腾躏，满意入吟评。野老脩春耒，行将举趾耕。
麦二首·其二
作者：弘历
朝代：清
体裁：五言律诗

春入年前早，南来气复暄。芃烟新染翠，茁垄密含温。农务从头起，民依个里存。两岐宁上瑞，普穫乃真恩。
麦价
作者：弘历
朝代：清
体裁：古风

秋麦熟饼馨，春麦黄间青。布种有先后，自当殊色形。春麦尚栖亩，秋麦拔连本。两种掐穗看，颗粒都饱满。秋麦报十分，其实犹不止。春麦报九分，亦可姑听耳。故谚有之曰，莫知苗之硕。斯亦民常情，何必事精核。春雨信优渥，夏雨实缺欠。春麦减固应，吾早廑忧念。河南九分馀，山东十分足。直�如河南，额手天锡福。近利三倍人，持筹术愈精。豫齐麦船至，其价将益平。趁此微觉旱，麦价亦微长。收麦纵落价，利可如常享。长价如降卑，落价如登高。农夫力所耕，享利由汝曹。此事非一日，法绳有所难。化民乏良方，摛词惟嗟叹。
麦垄新绿
作者：弘历
朝代：清
体裁：五言律诗

韶光回麦垄，延眺发清娱。绿意村村遍，生机日日殊。皱纹浑似水，黛色尚分区。伫望甘霖洒，青针贯玉珠。
麦庄桥
作者：弘历
朝代：清
体裁：七言律诗

新涨平堤好进舟，霁空风物报高秋。闻钟背指万寿寺，摇橹溯洄西海流。送爽一天云似缕，娱情两岸稼如油。石桥郭外经过屡，试问常年得似不。
麦庄桥
作者：弘历
朝代：清
体裁：五言律诗

石桥过麦庄，麦色绿生香。含露盈盈态，濛烟澹澹光。进舟惊鹭翿，问柳喜莺簧。西望香山近，春云却半藏。
麦收
作者：弘历
朝代：清
体裁：古风

关外较关内，麦收迟半月。寒暄殊致然，验农不容忽。阅堤偶野行，崇墉见兀兀。稔穫关内同，村舍饱面饽。数日晴更佳，囷鹿纳已卒。山云将酿雨，大田泽弗缺。时若有是哉，额手庆无竭。
麦收
作者：弘历
朝代：清
体裁：古风

孟夏缺甘膏，麦收虑失望。五日不雨无，扶风类坡怅。月之哉生魄，躬祷邀神贶。即日获霈沾，绿畦顿改况。复苏苗更勃，结实穗尤壮。而何仲夏杪，颇有连阴状。踊惧麦回青，将得失不偿。以是转祈晴，幸即开晴畅。屈指今十日，麦收定无恙。京兆奏章报，七分馀弗妄。仍可称中丰，庶接青黄饷。天恩心实慰，然实不敢放。
麦收
作者：弘历
朝代：清
体裁：古风

山东八分馀，河南九分上。又闻关中麦，较豫犹觉王。直督近具报，豫计收成状。亦可赢八分，疑信未即谅。昨因礼北郊，蒇事园林向。轻舆阅农田，目谋胜耳访。秋麦则毕艾，颇有崇墉相。春麦尚待熟，雨后籽粒壮。以此囤麦户，争粜价已让。预报诚非饰，额手感天贶。
麦收
作者：弘历
朝代：清
体裁：古风

山田报麦收，候迟将半月。场圃见高囷，柄穗仍贻厥。讵惟平斗斛，已有鬻饼饽。昨秋稼尚可，关内被灾阔。灌注救目前，两败力具竭。青黄兹略济，苍灵幸转斡。拳拳待西成，民艰其敢忽。
麦收
作者：弘历
朝代：清
体裁：古风

蕤宾近北至，二麦逮登秋。大吏计分数，约略先驰邮。风气自南北，次第都报收。豫省最为早，八分有馀酬。齐东泽惜迟，可保七分犹。京畿诚厚幸，得九分尚优。山陜未铚艾，均称结穗稠。稔熟亦可必，饼饵香将流。大都江以北，三秋农谚留。而均遇多穫，额手谢天庥。是应心稍慰，足展双眉愁。依然缱军营，捷音急待投。
麦收二首·其一
作者：弘历
朝代：清
体裁：古风

麦收登囷鹿，市价贱食新。黍禾亦遍秀，油油高下匀。此际时雨旸，西成万宝臻。十歉而一丰，孰不希鸿恩。迩日云屡作，踊愁行潦频。少雨便开霁，慰志旋生欣。乃知经事多，翻成畏事人。
麦收二首·其二
作者：弘历
朝代：清
体裁：古风

去岁河溢豫，鱼子遗涸田。直沽沮洳乡，多蝻自年年。近闻孽类孳，督捕命亟颁。尽力除患始，毋致日蔓延。或云不为害，吾讵信䛕言。或云岁常有，吾岂诿应然。因捕致伤禾，吾已命赐蠲。或云吏下乡，民费鸡黍钱。蝗过幸不食，捕蝗有甚焉。吁嗟苟姑息，嘉禾忍弃捐。善政捍格多，抑亦难两全。
麦收时宜日烜禾长时宜雨润今年麦收不过七成禾黍虽种亟待甘雨昨夜微雨又不成寸权其轻重仍望优渥恩霖也总督书麟奏安徽二麦收成分数诗以志慰
作者：弘历
朝代：清
体裁：七言绝句

迩岁南方知种麦，歙因接豫用功勤。奏来通省八分穫，足接青黄为慰云。
麦未萌
作者：弘历
朝代：清
体裁：古风

记我戊辰经畿南，秋牟被垄迎人绿。今来曾未见葱芉，预恐饼饵或不足。进彼大吏共畴咨，谓因遇闰春令迟。正月柳稊今未稊，何独麦萌虞后时。一言中窾吾解颐，询之老农同一辞。闻言欣然笑相慰，先事过忧毋乃遽。我久课农意尽知，于今仍有未知处。
麦浪
作者：弘历
朝代：清
体裁：古风

雨馀麦气润，怀新正及时。露珠贯秧针，翠色翻风漪。停舆绿畴边，眺览心神怡。爱此恩波中，酿出饼与餈。却忆三春杪，待泽徒嗟咨。一雨苏二牟，鸿钧信无私。饥溺切予怀，先忧奚可辞。
麦熟
作者：弘历
朝代：清
体裁：七言绝句

麦熟今年胜往年，北南一例报丰连。曰欣曰惧心难措，遇此何修益惕乾。
麦熟再叠杜甫送高三十五书记诗韵
作者：弘历
朝代：清
体裁：古风

二麦复连熟，天恩惠嘉师。屡丰接青黄，此岂人力为。山右及河南，亦频封奏飞。均称八九分，大悦农家儿。所廑惟齐东，颇有望雨辞。收麦固无碍，禾苗槁炎威。宣命问近况，沾泽愿早知。沾泽尚未知，徒闻祈雨仪。幕府有司官，步祷驰节麾。似此勤民瘼，亦足慰我思。君臣讵殊道，同希旸雨时。然予所希广，寰海无边涯。一饱胥为庆，一饥胥为悲。即今伊犁疆，垦畬畚锸随。携眷如居家，书记应忘归。触绪识文视，信笔赓杜诗。
麦田
作者：弘历
朝代：清
体裁：古风

逾旬未行幸，雨稀镇日愁。今朝过清河，夹路观来牟。都无十里程，丰歉殊不侔。或黄而离离，或绿而油油。固失向所望，颇慰近所忧。十日设如期，尚可增倍收。旦晚盻云兴，延伫不少休。
麦田
作者：弘历
朝代：清
体裁：古风

麦田状不一，高下顿尔殊。高可望饼饵，灾后口聊糊。下者春即潦，根黄苗半枯。哀哉㷀㷀民，食将近夺乎。加赈至夏五，仓储嗟无馀。博施古已难，况多蠹役徒。岂如接青黄，各为足食谋。见高固少慰，见下增忧吁。慰不抵忧多，民艰纷跸涂。
麦田
作者：弘历
朝代：清
体裁：七言律诗

麦田近坂复遥冈，万顷芃芃绿渺茫。颇厌风霾苗碍秀，群称沙地是其常。虽云善解虑难解，惟有农祥愿叶祥。肤寸为甘迩百里，颙希嘉澍以时霶。
麦田
作者：弘历
朝代：清
体裁：五言律诗

麦田齐吐穗，正届灌浆时。本拟十分者，却当二减之。惜哉许不与，诚矣满招亏。自咎还自审，过予将诿谁。
麦秀
作者：弘历
朝代：清
体裁：七言律诗

前朝郊外麦苗蔚，今日舆中麦秀观。应识时光弗相让，为希膏泽那能宽。后生可畏喻学愧，赤子如伤筹老安。踵接肩摩躏芃绿，不关已不惜其残。
麦秀
作者：弘历
朝代：清
体裁：七言律诗

数日好晴催麦秀，南方候早信今徵。茅檐自觉收堪待，蒸肆遥知价不增。比陇怀新承露润，望秋欲实带烟凝。花村柳陌寻常揽，惬意今朝喜绝胜。
麦秀
作者：弘历
朝代：清
体裁：古风

江南见麦秀，已迟春之杪。青齐见麦秀，正及初夏早。冀北风候夙所知，麦秀孟夏婪尾时。更闻闽粤当此际，早充饼饵供晨炊。自南自北皆吾民，乘时因地力作勤。歉多丰少良苦辛，歉为忧愁丰为欣。欣不藉人慰，愁亦无人分。控辔见此含含者，不令蹂躏驰车马。老翁鞠�道旁跽，停鞭一问资生计。翁言昨岁被偏灾，幸望麦收无麦税。
麦秀
作者：弘历
朝代：清
体裁：古风

自我入齐境，麦色看绿茂。迤逦向南来，侵寻麦已秀。惟是每作风，未免沙土垢。为学忆圣言，望实冀雨透。
麦秀
作者：弘历
朝代：清
体裁：七言律诗

驱车就道候芦殿，麦秀含含遍绿塍。经月怆神未间出，一时蓄目得相应。三春沛泽诚希觏，五谷芁生睹绝胜。万事莫如农事要，仍惟慈训此钦承。
麦秋
作者：弘历
朝代：清
体裁：古风

北方春旱多，十年而九矣。今岁邀恩早，额手稍慰喜。二麦绿芃芃，饼饵饶堪拟。翻因鉴常时，种少自咎尔。曾因课农便，闻诸农家子。更兼高下田，黍稻皆葱美。受宠宜若惊，盟心恒自揣。无何首夏半，浃旬缺甘雨。麦乃如去年，临秋渐黄萎。乃悟得失间，反掌诚幻已。所得忧不多，失得忧倍蓰。展转繁忧中，害其有㡳止。慰意倏已过，愁思纷萦起。既用凛天谌，还因格物理。
麦穗
作者：弘历
朝代：清
体裁：七言律诗

亚陇连阡麦穗齐，凭舆历览庆绥禔。绿云欲染黄云渐，麰浪疑连柳浪低。露气滃濛行处润，晓烟羃历望中迷。还宫御殿无非事，侥倖筹农益拱稽。
麦穗
作者：弘历
朝代：清
体裁：七言律诗

前观麦秀兹麦穗，摆浪迎风两岸坡。浓绿秒芃饱眼界，微黄根染惜心窝。为期日十日五迫，盼泽曰今曰昨过。苟患失无所不至，圣人语实括包多。
麦穗
作者：弘历
朝代：清
体裁：七言绝句

麦穗芃芃色亦滋，近河受润故如斯。隔堤高处必黄萎，顾迩忘遥吾不为。
麦穗
作者：弘历
朝代：清
体裁：七言律诗

麦色看来结麦穗，绿云将欲梁黄齐。望登农意诚欣矣，受眷予心益凛兮。翻浪薰风吹习习，逮秋晓露浥萋萋。迩来颇觉懒吟兴，揽此能无即景题。
麦色
作者：弘历
朝代：清
体裁：五言律诗

东路麦沾雨，心怀京迤西。却欣行历历，更觉绿萋萋。沐露朝犹润，含烟远若迷。传宣戒驰突，本计廑黔黎。
麦色
作者：弘历
朝代：清
体裁：古风

今岁春颇寒，昨迩方回暖。数日未出郊，乍见绿塍满。新颖擢菁葱，离披已不短。去秋霖潦积，湿润连近远。伏麦资发生，早麰并易垦。乃悟向望雪，欲速徒愁懑。一弊亦一利，鸿钧恩易简。
麦色
作者：弘历
朝代：清
体裁：七言律诗

暖回春仲向南来，麦色侵寻发绿荄。念此芃芃蓄目者，得于伣伣切心哉。更思有继甘霖沃，难说无妨优雪培。申命八人管橐辈，严教藉躏禁舆儓。
麦色
作者：弘历
朝代：清
体裁：五言律诗

甫田播麦广，绿意已婆娑。冬雪深滋润，春阳正鬯和。瀼瀼含晓露，漠漠亘长坡。弥望胜草色，此中饼饵多。
麦色
作者：弘历
朝代：清
体裁：七言绝句

西来麦色较东强，讵敢先言饼饵香。忍饿怜他播种出，慰中总切视如伤。
麦色
作者：弘历
朝代：清
体裁：五言律诗

过河逢麦色，寒暖北南殊。因忆尤教喜，入诗兼可图。未成风摆浪，已自露贯珠。赖此青黄接，绝胜看绿芜。
麦色
作者：弘历
朝代：清
体裁：古风

香山命轻舆，平明归御园。秋麦色甚佳，近陇复遐阡。一庆继一惧，其故可得言。今春麦亦佳，满期饼登盘。仲夏乃行潦，将得尽失旃。不惟麦失旃，侵淫灾大田。岂予志或盈，嗟哉民祸延。以此弗敢康，夙夜惟惕乾。
麦色
作者：弘历
朝代：清
体裁：七言绝句

麦色东来日益佳，祗因近水润增皆。高于低地多无数，一念其乾忧倍怀。
麦色
作者：弘历
朝代：清
体裁：五言律诗

麦色今年好，近塍复远阡。迷离滟晓露，芃蔚缛春烟。已是甘膏被，仍希优泽连。农苗莫知硕，我亦与之然。
麦色
作者：弘历
朝代：清
体裁：七言律诗

麦色北来日胜前，黍禾铺野润芊芊。含风沃露清和月，逭歉希丰齐鲁田。境不灾荒方讲让，户多弦诵自兴贤。萧丰均是吾民耳，鹄面鹑衣剧可怜。
麦色
作者：弘历
朝代：清
体裁：古风

麦色南来日日增，绿毯茸茸铺近远。今岁北省率有收，比栉崇墉场圃满。秋雨更复优渥沾，所以麰芽芃绿菀。睹此于心宁不慰，既慰南顾增愁宛。清口沙淤运河涸，楚歙淮徐率愁旱。幸斯忘彼我不为，先忧难以后乐遣。
麦色
作者：弘历
朝代：清
体裁：七言律诗

麦色南来日日深，嫩青新绿露珠斟。润因消尽融融玉，暖以催成簇簇金。奚啻鸣鞭悦乎目，真教亚垄惬于心。黔黎随马相蹂躏，不忍禁之惜不禁。
麦色
作者：弘历
朝代：清
体裁：七言律诗

麦色南来日日添，平铺夹岸入吟拈。青黄待接五月熟，老幼偏迎万姓瞻。蹂躏明看真可惜，禁诃又碍槩从严。民情农计均吾要，衡量诚难两得兼。
麦色
作者：弘历
朝代：清
体裁：五言律诗

麦色吐青微，纽芽初发机。看怜尘土翳，为望雪花霏。冷酿心犹虑，雨佳时又非。筹农展转意，不识竟何依。
麦色
作者：弘历
朝代：清
体裁：五言律诗

麦色日加青，菁葱遍野町。南来长较北，生意识无停。固是雪沾渥，益之雨更灵。云生风便作，又觉望靡宁。
麦色
作者：弘历
朝代：清
体裁：五言律诗

麦色渐添绿，杏苞全放红。远村烟霭外，春景画图中。空宇遥闻雁，溪稿徐步骢。宁因闻觅句，为是验农功。
麦色
作者：弘历
朝代：清
体裁：五言律诗

麦色绿芊芊，客冬雪致然。云浓幸雨堕，风妒惜晴偏。润地刚成寸，入宵徒望绵。晓程聊纵目，新翠蔚春烟。
麦色
作者：弘历
朝代：清
体裁：五言律诗

麦色绿菁葱，高低结穗同。际兹沾渥泽，尚可冀中丰。禾黍苗胥吐，南东亩亦芃。奈何渴望雨，晓日炽轮红。
麦色
作者：弘历
朝代：清
体裁：五言律诗

麦色西来好，秋风绿垄披。虽然潦逢向，却幸润含兹。一弊亦一利，既耕还既耛。三冬占汜胜，复为望孜孜。
麦色
作者：弘历
朝代：清
体裁：五言律诗

麦色西来好，青葱远近连。润根沾及壤，发颖泽蒙天。讵祗卜夏熟，兼欣种大田。凭舆诚惬望，艰遇胜常年。
麦色
作者：弘历
朝代：清
体裁：七言律诗

麦色西来日日增，菁菁蔚翠接畦塍。春连冬雪膏为渥，秋播夏收丰祝登。此际焉能萌满望，长年惟是惕难胜。不教蹂踏饬行骑，资食均哉惜尔应。
麦色
作者：弘历
朝代：清
体裁：七言律诗

麦色西来蔚似东，陇乾觉略有尘蒙。问知沾未一犁土，为望泽殷方寸衷。何地非民非稼穑，祈年是慎是初终。大房山作英英矣，好雨应资绿野芃。
麦色·其一
作者：弘历
朝代：清
体裁：七言绝句

色色形形物自知，麦苗芃绿接平陂。揽兹绝胜看花柳，步辇从容命缓移。
麦色·其一
作者：弘历
朝代：清
体裁：七言绝句

郊外芊芊麦色青，近依官路远烟坰。去秋雨足播种广，望雪因之越不宁。
麦色·其三
作者：弘历
朝代：清
体裁：七言绝句

春麦才青秋麦长，苗根沃雨更当佳。因思知足定谁是，然此无非保赤怀。
麦色·其三
作者：弘历
朝代：清
体裁：七言绝句

豫省齐郊雨雪优，两疆皆以麦为秋。设丰运输应胜此，此地亦民转为愁。
麦色·其二
作者：弘历
朝代：清
体裁：七言绝句

土膏�起正春初，润护麰根尚沃如。旬日情知犹可待，特因可待益焦予。
麦色·其二
作者：弘历
朝代：清
体裁：七言绝句

水郭山村动接连，崇墉犹见积墙边。老农更说沾春雪，阿那冈头嫩麦芊。
麦色一律
作者：弘历
朝代：清
体裁：七言律诗

麦色铺田绿且芃，幸兹洼地润沾丛。观来此固纾盼雨，念到他原惧作风。绝胜画图欣看活，未成饼饵敢言丰。春云时聚复时散，无那翘瞻卜度中。
麦色一首
作者：弘历
朝代：清
体裁：古风

麦色向东来，菁葱蔚满目。春种出土青，秋种芃苗绿。保阳设大霈，仍冀中丰熟。容城及新城，或止下收足。惟其有可望，更觉时之蹙。奈何甘膏艰，切盼增焦恧。京称二寸沾，值此恒旸暴。所益弗敌损，讵谓被优渥。昨阴庶继泽，北望颙度卜。
麦色二首·其一
作者：弘历
朝代：清
体裁：七言绝句

麦色西来绿较浓，问知春雪两优逢。以斯祈岁心无亟，愿遍寰中普利农。
麦色二首·其二
作者：弘历
朝代：清
体裁：七言绝句

春麦未萌秋麦茁，远阡近垄接芊芊。思沾甘雨益芃发，厌是多风又已然。
麦芽
作者：弘历
朝代：清
体裁：古风

连朝律渐暄，苏冻地气升。冬麦亦抽芽，铺陇芃青青。百谷惟斯先，青黄惠济凭。又云当三秋，北方谚可徵。为之虽在人，绥之藉昊灵。所祈旸雨时，庶几闾阎宁。
麦苗
作者：弘历
朝代：清
体裁：七言律诗

三白深培五谷精，最先得气麦菁菁。藓苍芜绿曾奚匹，稻下黍高总后成。通野翻风出喜色，凌晨浥露入吟情。肯听羽骑轻蹂躏，呵护分教谨逐程。
麦苗
作者：弘历
朝代：清
体裁：古风

刺舟溯长游，夹岸皆良田。良田茁来牟，绿针已葱芊。时雨未沾渥，终风更拂旃。土脉日以燥，安得生意鲜。矧无三白兆，徒赋云汉萹。瞻彼农夫勤，使我忧心煎。所忧麦秋歉，二釜缺饼饘。兼愁粱与稷，播种期或愆。通急虽有术，救十于百千。曷如逢嘉岁，比户衣食全。德薄灾屡臻，予咎奚辞焉。敢云古常有，或诿气数然。宵衣展转思，废食以忘眠。
麦苗
作者：弘历
朝代：清
体裁：古风

向南麦苗长，二寸馀芃绿。问知两经雨，虽微润根溽。然而地旋乾，扬尘日以暴。因之企继沾，双眉仍为蹙。
麦苗
作者：弘历
朝代：清
体裁：七言绝句

堤外麦苗日日多，向南暖润绿婆娑。万民瞻觐纷蹂躏，心既惜之不忍诃。
麦苗
作者：弘历
朝代：清
体裁：七言律诗

新苗抽绿远连阡，生意回苏态自妍。最爱冰须琼雪缬，谁将弱线蕊珠穿。春融润浃如沾雨，日暖晴烘欲吐烟。何异豳风图里看，民依念永为停鞭。
麦苗
作者：弘历
朝代：清
体裁：七言绝句

迤逦东来见麦苗，青黄之接尚云遥。闾阎一釜筹为继，玉食虽佳闷不聊。